Mizvezh ar brezhoneg : oberoù an Ti-kêr hag an Tolpad-Kêrioù\nLe 25/02/2021 • Mis à jour le 01/03/2021 | 11h55\nE miz Meurzh e vez enoret ar brezhoneg. Bep bloaz e vez brudet an deskiñ hag an implij eus ar brezhoneg gant an abadennoù-se.\nBrudañ ha diorren ar brezhoneg zo un engouestl kreñv evit Ti-kêr Kemper, gant ar c’hoant d’en em harpañ war nerzhioù bev ar c’horn-bro.\nDre ma ne c’haller ket kinnig abadennoù dirak tud abalamour d’ar blegenn yec’hedel m’emaomp bremañ, emañ Kemper Breizh Izel ha Kêr Gemper o seveniñ oberoù a bep seurt. Tro a vo ivez da lakaat war wel obererezhioù a zo anezho dija ha da ginnig an nevezentioù a-fet talvoudekaat ar brezhoneg.\nTi ar glad : levrioùigoù brezhonek evit ar re vihan hag ar re vras\nERGERZHERIEN – Dizoloit Kemper gant Maout\nE kenlabour gant Ofis publik ar brezhoneg (OPAB) eo bet troet gant Ti ar Glad al levrig « Dizoloit Kemper gant Maout », evit ar re 6-12 vloaz, un droiad d’ober gant ar familh.\nSavet eo betr al levrig-c’hoari-se da-geñver ur raktres tutoret er Master Glad e Kemper ha berzh bras en doa graet warlene. Kinniget eo al levrig d’ar familhoù a-bezh met ouzh ar stur emañ ar vugale. Gallout a reer c’hoari e-unan pe gant un heñcher-prezegenner a zeu da vezañ mestr al lid un tamm.\nUr wech diskoulmet al luziadelloù e vez lakaet ar vugale da vont da dapout ur prof (kartennoù-post gant an holl dudennoù – treset-holl gant @pernette_illustrations - instagram) e Ti an Douristed. E brezhoneg eo bet troet an tres ivez el levrig.\nHENTAD – Dizoleiñ Kemper\nE kenlabour gant an OPAB eo bet troet al levrig-mañ da zizoleiñ Kemper, gant Ti ar Glad. Ul levrig-dave eo evit ober anaoudegezh gant Kemper dre dri hentad a gaso an douristed da greizig-kreiz kêr, da Lokmaria ha da garter ar bloavezhioù 30…\nEvit an dud eus ar vro kement hag evit an douristed. Skeudennaouet a-zoare gant luc’hskdeudennoù kaer, tresadennoù an oberour ha gant luc’hskeudennoù tennet eus dielloù.\nE brezhoneg emañ an tres ivez e levrig.\nGallout a reer kavout an daou levrig-se evit netra e Ti ar Glad hag an Douristed.\nOberoù Mediaouegoù Kemper Breizh Izel\nDanvezioù brezhonek lakaet gwelloc’h war wel war al lec’hienn internet\nLec’hienn Genrouedad ar mediaouegoù a vez hizivaet ingal evit\ntalvoudekaat an danvezioù a c’haller lenn enno. Nevez zo e oa bet krouet ur verradenn war ar bajenn degemer. Ganti e c’haller mont da lenn un dibab danvezioù brezhonek pe traoù diwar-benn sevenadur Breizh, e galleg hag e brezhoneg, hag a c’haller kavout er mediaouegoù.\nAn dastumadoù teulioù evit an dud deuet (1 700 teul-dave), teulioù evit ar re yaouank (ouzhpenn 870 teul-dave) ha teulioù prestet gant Ti ar Vro (ouzhpenn 2 300 oberenn) a vez kinniget dre 3 hent moned : « Brezhoneg Oadourien / Brezhoneg Yaouankiz / Ti ar vro ».\nGant an hentoù moned-se da dizhout roll ar mediaouegoù e c’hall an dud ober enklaskoù finoc’h (dre lec’h, dre rummad, dre rann,…). En hevelep doare hag evit kavout an holl deulioù a zo er mediaouegoù e c’hallont lakaat mirout an oberennoù ha lakaat anezho da zont d’al levraoueg tostañ d’o zi.\nWar ar bajenn-se gouestlet d’ar brezhoneg ha da sevenadur Breizh e ra al levraouegerien war-dro ur rubrikenn « dizoleiñ » ma vez kinniget un dibab traoù o deus plijet anezho. E kenlabour gant Radio Kerne, erfin, e vez enrollet ingal gant al levraouegerien kronikennoù diwar-benn nevezentioù ar mediaouegoù pe al levrioù.\nTun : Pelec’h kavout lec’hioù brezhonek er mediaouegoù ?\nAl levrioù brezhonek a vez kavet er rann « yezh » evit an dud deuet pe evit an dud yaouank peurliesañ. Evit kavout anezho eo trawalc’h goulenn ouzh al levraouegerien, pe sellet e-barzh ar roll pe mirout al levrioù dre al lec’hienn Genrouedad pe lakaat degas anezho er vediaoueg choazet ganeoc’h.\nUl lodenn vras eus an dastumad zo er vediaoueg Alain Gérard e Kemper : al levrioù brezhonek, koulz hag ar re a zo e Dalc’had Ti ar Vro, a c’hall bezañ implijet en un doare frank hag amprestet.\nUl lec’h gouestlet da sevenadur Breizh ha d’ar glad lec’hel\nE-barzh ar greizenn « Glad ha Kerne », hag a zo er vediaoueg Alain Gérard, e vez miret ha kresket dastumadoù a-fet glad : kazetennoù kozh, levrioù rouez, dornskridoù, kartennoù…\nGallout a ran an dud ober anaoudegezh gant an dastumadoù puilh-se el levraoueg niverel :\nKentelioù enlinenn evit an deraouidi hag an dud a gar Breizh\nE lec’hienn Genrouedad ar mediaouegoù, dre an danvezioù « stummañ enlinenn » : servij Skilleos », e c’hall an holl dud koumanantet heuliañ ur gentel enlinenn : « Breton - Express / Apprendre le Breton en ligne pour débutant par Speakeos ». Gant ar gentel-se e c’haller deskiñ war-dro 400 ger e-touez ar re implijetañ pa vezer o veajiñ pe pa vezer o komz.\nAr Glad e Kemper, podskignadoù brezhonek\nE-pad devezhioù diwezhañ ar Glad e oa bet roet lañs gant Kêr Gemper ha Ti ar Glad d’an heuliad « Glad dindan ho meud », podskignadoù gouestlet da c’hlad Kemper gant ur c’houlzad kentañ ennañ seizh pennad diwar-benn istor ar yec’hed e Kemper.\nDa c’hortoz an eil koulzad ez eus bet savet gant Kêr un heuliad podskignadoù brezhonek « Ar Glad e Kemper », gouestlet da c’hlad Kemper.\nWar ar roll :\nIstor ti-kêr Kemper\nIstor iskis e tour an iliz-veur\nDont a raio an tri fennad-se er-maez a-benn nebeut. Gallout a reer selaou holl bodskignadoù Kêr Gemper war quimper.bzh ha war ar savennoù pennañ (Apple Podcast, Spotify, Deezer, Soundcloud).\nOberoù kehentiñ ar Pol eskemmoù liesvod\nAbaoe miz Du 2020 eo boulc’het al labourioù evit kas ar raktres Pol eskemmoù liesvod da benn.\nEvit gouzout hiroc’h diwar-benn ar raktres Gar-Park\nBoulc’het eo al labourioù war ar rouedadoù hag e miz Kerzu 2021 e vint echuet. Da-geñver al labourioù-se e vez kinniget ar skoroù kehentiñ a bep seurt e galleg hag e brezhoneg.\nPanelloù evit al labourioù (da vezañ staliet a-benn nebeut)\nPanelloù titourañ e karter ar gar (da vezañ staliet a-benn nebeut)\nDigeriñ ur c’hlas divyezhek nevez e Kemper\nE Kemper ez eus div skol divyezhek publik (Jacques Prévert hag Yves ar Mañcheg) en deiz hiziv hag un deirvet skol a vo digoret e miz Gwengolo er strollad skolioù Edmond Michelet e karter ar Bradenn.\nEr c’hlasoù-se e vez kelennet e brezhoneg hag e galleg hanter-ouzh-hanter, eus ar skol-vamm betek dibenn ar c’hentañ derez.\nNe vez ket dalc’het kont eus al lec’h m’emañ ar familhoù o chom evit enskrivañ ar vugale er skolioù divyezhek publik e Kemper. Adalek an 8 a viz Meurzh e vo gallet enskrivañ ar vugale en ti-kêr kreiz. Evit al lec’hienn nevez Edmond Michelet e vo kelaouet ar familhoù e miz Meurzh.\nZoum war ar bodad tra-kêr evit ar brezhoneg\nE miz Kerzu tremenet e oa bet krouet gant Kêr Gemper ar bodad tra-kêr kentañ gouestlet d’ar brezhoneg. Dilennidi ha dileuridi kevredigezhioù zo ennañ.\nGoude un emvod evit diazezañ an traoù e oa bet dalc’het an emvod kentañ e-kreiz miz Genver evit reiñ lañs d’al labour kensevel, etre an ti-kêr hag ar c’hevredigezhioù, da dalvoudekaat ar brezhoneg.\nAr palioù kentañ termenet eo :\nKinnig oberoù d’an Ti-kêr evit gallout tizhout live 3 ar garta « Ya d’ar brezhoneg » *,\nSevel ur brastres evit ar politikerezh yezh er gumun.\nE deroù miz Meurzh e vo gallet lenn rentañ-kont an emgav-se e lec’hienn Genrouedad ar Gumun.\nD’an 3 a viz Meurzh e vo an emvod a zeu.


Pajenn:Marrec - Doctrin ar guir Gristen.djvu/184 - Wikimammenn\nPajenn:Marrec - Doctrin ar guir Gristen.djvu/184\nAn oll amzer a zo da Zoue : tuus est dies, et tua est nox  ; mæs ar zul a zo dezan e particulier, abalamour ma er goulen diganeomp : an deiz-ma a zo e guirionez deiz an Autrou souveren : dies dominica… Pep-tra-oll a zo da Zoue ; aour, arc’hant, madou ; mæstr eo da guement-so : ego Dominus ; cousgoude ne deus nemet certen traou consacret dezan, evel ma’z-eo ar vessel sacr, an ornamanchou : an oll blaçou a zo da Zoue, Domini est terra , cousgoude ez-eus certen plaçou consacret dezan e particulier, evel ma’z-eo an ilisou, ar chapelou, ar berejou hac ar plaçou-all benniguet : er memes tra, petra-bennac maz-eo an oll amzer da Zoue, ez-eus cousgoude certen deveziou pere a zo consacret dezan dreist ar re-all, non pas gant ar pap, na gant an esquibien, mæs ganthan e-unan ; an deiziou-ma eo ar zuliou santel. An Ilis o veza hor mam, a ell ive institui goueliou hac o lemel pa gar : hon obligea a ell d’o miret, evel ma c’hell ur roue obligea e zugidi da viret lezennou e rouantelez : rac-se ez-omp obliget da viret ar goueliou berz evel ar zuliou ; entent a dleer eta ar pez a lavarimp varlerc’h eus an eil couls hac eus eguile.\nAr zul a santifier dre’n œuvrou-mâd ha dre’r beden.\nI. Ar zul a santifier dre’n œuvrou-mâd : ar c’henta hac an importanta eus an œuvrou-ma ordrenet deomp da zul ha da vouel, eo clevet an oferen, hervez gourc’hemen an Ilis : cleo devot ha pen-da-ben, bep sul, bep gouel an oferen, abalamour an oferen a zo an action zantel dre excellanç dre behini hor Zalver en em offr a nevez, evit\n↑ [Ps. LXXIII, 16.]\n↑ [Ps. XXIII, 1.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/184&oldid=99979 »\nKemmoù diwezhañ degaset d'ar bajenn-mañ d'an 24 Meu 2017, da 17:09.


Loch Dearg - Wikipedia\nLoch Dearg pe Loch Geirg (Lough Derg e saozneg) zo ul lenn vihan e kontelezh Dún na nGall, nepell diouzh an harzoù etre Hanternoz Iwerzhon ha Republik Iwerzhon. En em astenn a ra war 890 hektar ha bas eo an dour enni.\nEnezenn[kemmañ | kemmañ ar vammenn]\nE-kreiz al lenn ez eus un enezennig anvet Purgadóir Naoimh Phádraig (Purgator Sant Padrig) pe Station Island. Ur manati zo enni, bet savet en XIIvet kantved, ha dont a ra tud da birc'hirinañ di bep bloaz e koun sant Padrig a vije bet o vevañ eno er Vvet kantved. Er manati-se e voe skrivet an dornskrid brudet Tractatus de Purgatorio Sancti Patricii.\nAdtapet diwar « https://br.wikipedia.org/w/index.php?title=Loch_Dearg&oldid=1832867 »\nKemmoù diwezhañ degaset d'ar bajenn-mañ d'an 3 Ebr 2019, da 10:36.


Pajenn:Morvan - Buez ar Zent, 1894.djvu/298 - Wikimammenn\nPajenn:Morvan - Buez ar Zent, 1894.djvu/298\n25 a Ebrel\nsant mark, avieler\nDre anaoudegez vad evit ar Zant, ar c’here her pedaz da jom da leina enn he di. Chom a eure, ha goude beza kelennet Anian var misteriou ar feiz, e vadezaz anezhan hag eur maread re all asambles ganthan. Heb dale e oue kement a gristenien e kear Aleksandrii ma savaz sant Mark eunn eskopti er gear-ze dre ar c’halloud en doa bet evit kement-se digant sant Per, ha pa’z eaz adarre da brezeg e leac’h all, e lakeaz ar c’here Anian da eskop enn he blas.\nGoulskoude ar baianed aheurtet a egare o velet niver ann dud fidel o kreski bemdez. Ouz ann Avieler santel dreist holl edo ho c’hounnar; rak gouzout a reant oa hen en doa digaset ar relijion gristen er vro. Sant Mark eta o veza distroet da Aleksandrii, ar baianed-se a reaz ho zonj da lamet he vuez diganthan. Ar Zant a c’hellaz kuzat outho eur pennad; mes kavet e oue abarz ar fin epad m’edo oc’h offerenna, ha kerkent e oue kroget ennhan, lakeat eur gordenn d’ezhan enn dro d’he c’houzoug, ha goudeze e oue stlejet dre ruiou kear hedann deiz var bouez ar gordenn-ma.\nDioc’h ann abardaez e oue taolet er prizoun. Hogen, e kreiz ann noz, eunn eal a deuaz d’he gaout a berz Doue, hag a lavaraz d’ezhan : « — Mark, servicher Doue, hoc’h hano a zo skrivet var al levr a vuez; lakeat e viot e renk ann Ebestel ha biken ne viot ankounac’heat: ann Elez a zigemero hoc’h ene er baradoz hag ho relegou a vezo henoret var ann douar. »\nAr Zant a respountaz enn eur astenn he zaouarn etrezek ann env : « — Mil bennoz d’ehoc’h, va Doue ! Plijet ganeoc’h beza trugarezuz emc’henver. » Neuze Jezuz he-unan en em ziskouezaz enn he gichen enn eur lavaret : « — Mark, va Avieler, ar peoc’h ra vezo ganehoc’h ! » Ar Zant a respountaz : « — Va Zalver benniget ! » ha goudeze velaz mui netra.\nAntronoz-vintin, ar baianed hen treinaz adarre dre ar ruiou hag er meaz euz a gear, a dreuz ar vein hag ar c’herrek, kenn a laoskaz he huanad diveza. He varo presiuz a erruaz d’ar 25 a viz ebrel euz ar bloaz 68.\nDa genver ann deiz-ma e reer e peb leac’h eur prose-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/298&oldid=137490 »


Pajenn:Morvan - Buez ar Zent, 1894.djvu/777 - Wikimammenn\nPajenn:Morvan - Buez ar Zent, 1894.djvu/777\n15 a viz Du\nsantez jertrud, guerc’hez\nar pemzekved devez a viz du\nJertrud a ioa ganet e kear Eisleben enn Allemagn, hag en em voestlaz da Zoue enn eur gouent euz a Urs sant Beneat kerkent hag ann oad a bemp bloaz. Divar neuze e vevaz evel eunn divroadez var ann douar, ha ne zonjaz mui nemed e traou ann env. Ann darn vuia euz he amzer a dremene o pedi hag o vedita, hag evelse ec’h erruaz heb dale enn huela pazenn euz ar zantelez.\nNe oa c’hoaz nemed tregont vloaz pa oue choazet evit beza superiorez. Hogen gouarn a eure he c’houent gant kement a furnez ha lakaat a reaz eunn urs ker kaer ennhi ma’z oa henvel ouz eunn tiad elez. Evithi da gaout ar renk huela ha da veza mamm ha mestrez al leanezed all, ne felle d’ezhi beza kemeret nemed evit ann diveza hag ann distera anezho. Ho zervicha a rea he-unan, ha ken humbl oa ma lavare n’oa ket evit koumpren penaoz e c’helle Doue gouzanv eur bec’herez eveldhi.\nHe brasa plijadur oa medita e tal ar groaz pe eharz ann tabernakl, hag ar zonj euz a basion hor Zalver, pe euz ar garantez a ziskouez d’eomp er zakramant adorabl euz ann aoter, a skoe avechou eunn taol ker pounner enn he c’haloun ma tirede ann daelou euz he daoulagad evel ann dour euz a ziou feunteun. Bez’e devoa ive eunn devosion dener evit ar Verc’hez, ha goude Jezuz he holl fizians a ioa e Mari.\nEvit ma vije easoc’h d’he spered en em drei varzu Doue, Jertrud a gastize he chorf dre ar iun ha dre a bep seurt pinijennou. Klask a rea ar boan evel ma tec’h ar re all diouthi, ha gant ann dra-ze e veze ato dous ha laouen e kenver ann holl. Ne golle morse ar guel a Zoue, hag hor Zalver a lavaraz eunn devez da zantez Ediltrud : « — Jertrud a gerz bepred dirazon-me, ha n’e deuz ken ioul nemed da ober va bolontez. » Enn eur ger,\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/777&oldid=138019 »


Leksema - Wikipedia\nEr yezhoniezh e vez implijet an termen leksema pe leksem (saoz: lexeme) evit komz eus un unanenn vorfologel difetis hervez an dielfennadur steroniel. Klotaat a ra wall-wazh gant hollad stummoù disheñvel ur ger gante an hevelep ster diazez, da skouer kanañ, kan, kanomp, kanfec'h... a zo pep hini stummoù disheñvel an hevelep leksem.\nLiammet eo keal al leskema ouzh hini al lemma, dreist-holl pa ra dave da stumm-meneg ur ger, da lâret eo ar stumm implijet dre voas evit komz eus un hollad gerioù gante an hevelep ster diazez. Klotaat ar ra ar stumm-se peurliesañ, met n'eo ket dre ret, gant hini ar pennger, da lâret eo ar stumm lakaet da ditl en ur geriadur.\nStag emañ pep leksem ouzh ur rummenn-ger resis (anv, verb...) gantañ un talvoud steroniel resis ha ma c'hell bezañ diveret pe displeget e kota ivez gant patrom displegadur pe diveradur resis, da lâret eo e c'hell dont war wel ul leksem dindan meur a furm disheñvel, da skouer al leskema hag a glot gant ar c'heal redek a glota gantañ meur a stumm displeget evel redan, redi, redas...\nEn em derc'hel a ra al leksemoù hervez reolennoù yezhadur pep yezh resis, da skouer an doare ma vez displeget ur verb a glota gant ul leksem bennak a zo stag ouzh patromoù resis ar yezh-mañ'r-yezh.\nUr c'heal pennañ eo hini al leksem evit a sell ouzh ar vorfologiezh dre ma c'hell talvezout a ra evit termeniñ kealoù morfologel all, da skouer an diforc'h etre displegadurezh diouzh un tu ha deveradurezh diouzh un tu all.\nReolennoù displegadurezh: reolata an darempredoù etre ul leksem hag ar furmoù liammet outañ\nReolennoù deveradurezh: reolata an darempredoù etre ul leksem hag ul leksem all\nAdtapet diwar « https://br.wikipedia.org/w/index.php?title=Leksema&oldid=1904104 »\nKemm diwezhañ d'an 3 Mez 2021 da 17:11\nKemmoù diwezhañ degaset d'ar bajenn-mañ d'an 3 Mez 2021, da 17:11.


Cetinje (Цетиње e montenegreg hag e serbeg, Cettigne en italianeg, Κετίγνη e gresianeg, Çetince e turkeg) zo ur gêr eus Montenegro. A-raok ar Brezel-bed Kentañ e oa kêr-benn ar vro. Daoust ma n'eo ket kêr-benn ken, abaoe kant vloaz, e chom ur gêr a bouez evit buhez sevenadurel ha speredel Montenegro. Enni emañ lec'h-annez prezidant ar republik.\nEmañ Cetinje war an uhel, 670 metr a-us live ar mor, ur 15 kilometr bennak diouzh aod Mor Adria. Poblet eo gant ouzhpenn 15 000 den (e 2003).\nAbaoe ar XVvet kantved ez eus un abati hag a oa ur greizenn sevenadurel evit ar vro tro-dro. Ur ti-moullañ a oa ennañ, adalek an amzer-se. Distrujet e voe kêr meur a wech gant an Durked, e 1692, 1712, 1785. Lec'h-annez priñsed Montenegro e oa, ha hini ar rouaned goude-se, etre 1885 ha 1918. Meur a savadur istorel zo da welet e kêr : an abati, ar palez, savet e 1450, ar c'hoariva.\nLec'hienn ofisiel Cetinje\nAdtapet diwar « https://br.wikipedia.org/w/index.php?title=Cetinje&oldid=1735316 »\nDernière modification le 17 Gen 2017, à 17:21\nKemmoù diwezhañ degaset d'ar bajenn-mañ d'an 17 Gen 2017, da 17:21.


Pajenn:Perrot - Bue ar Zent.djvu/928 - Wikimammenn\nPajenn:Perrot - Bue ar Zent.djvu/928\nAr pardon a ve d’ar 15 a viz eost, hag a zigor da hanter-noz, dre oferen ar belerined, a bleustr ar pardon muioc’h en noz ’vit war an de.\nPardon ar Goz-Iliz an eus miret e liou kristen ; ha dre ze, glizen an ne a zalc’h da gouezan puilh el lec’h binniget-se. Tud klanv, tud nammet a deu da c’houlen ar yec’hed : martoloded ha soudarded.\n’Deu da c’houlen digant o Mamm\nDistrei d’ar gêr yac’h ha dinam.\nPa dizroont, e teu gante donêzonou d’ar Werc’hez.\nEn penn-trok eus he madelez.\nGoude, e chomont da vevan en harz he chapel, da c’hortoz mont en he c’hichen d’ar baradoz,\nDa ganan d’ezi kantiko,\nEn brezoneg, langaj o bro.\nMare an XIIet kantved, er blaveziou divezan, e oa o chom en Pestien, en eur c’hastel-krenv savet en pleg ar zaonen, eun dijentil pinvidik hag e wreg, tud madelezus ha kristenien vat.\nEun dra a vanke d’eze, koulskoude, gant o madou hag o enoriou : eur c’hrouadur d’o dastum war o lerc’h. Kaer pedi o devoa, ne deue bugel ebet da frealzi o c’hozni, rak dija e oant deut war an oad. ’N em westlan rejont d’ar Werc’hez ha prometi sevel d’ezi eur chapel, ma teuje d’eze kaout eur bugel. Hepdale, kleier ar vadeziant a gasas ar vrud e oa bet chilaouet peden an ôtrone, ha prest goude, eur chapel goant diazezet elec’h eman breman iliz Itron-Varia-Vulat, a roas da c’hoût d’an holl da biou e oa dleour gwad Pestien mar n’aje ket c’hoaz da hesk.\nAn hano roët da Werc’hez ar chapel a oe Itron-Varia-Bugelat deut hirie da vezan Bulat. An dud, pa deujont d’anavezout perak e oa bet savet, ne oad ket evit harz aneze da zont d’he darempredi. Ar chapel a deuas en berr amzer da vezan re vihan, hag en fin ar XIVet kantved, e oe red sevel eun all brasoc’h.  Kant vla goude, e renkjod adarre he ledanât, kement ha ken bihan ma ’n em gavas erfin, ’benn ar c’hantved war-lerc’h, eun iliz vras da vezan ’lec’h ne oa nemet eur chapelig ; grêt he devoa he c’hresk da heul devosion ar gristenien en kenver ar Werc’hez.\n↑ Sant Ervan a deuas da bedi er chapel-ze, en eur ober gweladen d’e-vignoned, ôtrone Pestien.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/928&oldid=141249 »


Galiza Ceive-OLN - Wikipedia\nGalicia Ceibe-Organización de Liberación Nacional (Galicia Ceibe-OLN) ("Galiza Dieub-Aozadur evit an Dieubidigezh Vroadel") a oa anv un aozadur disranner galizek eus an tu-kleiz bet krouet e 1980 gant Partido Galego do Proletariado (PGP, "Strollad Proletariad Galiza") evel un talbenn politikel.\nDont a reas da gemer e blas da vat e 1981 pa oa bet divodet ez-ofisiel PGP o kenderc'hel da difenn dieubidigezh leun Galiza hag hep sevel a-enep d'ar stourm dre an armoù.\nE 1982 e oa hennezh unan eus an aozadurioù hag a gemeras perzh e krouidigezh Bloque Nacionalista Galego (BNG, "Bloc'had Broadelour Galiza"), met mont a reas kuit un nebeud mizioù war-lerc'h dre ma tifnne ur strategiezh disheñvel e-keñver ar mouezhiadegoù.\nDa geñver mouezhiadegoù 1983 e oa bet savet ul listenn unvan anvet Candidaturas de Unidade Popular enni Galiza Ceive-OLN a-gevret gant Partido Comunista Obrero Español (PCOE, "Strollad Komunour Micherour Spagn") ha tud distrollad all. Izel-tre e oa bet an disoc'hoù avat ha gant an dipitet ma oant, er VI Bodad Vroadel e kinnigas Xosé Luís Méndez Ferrín divodañ an aozadur ez-ofisiel er bloavezh-se, met voete e oa bet a-enep gant an darn vrasañ eus an izili. Kemmañ a reas an aozadur e anv neuze ha dont a reas da vezañ Galiza Ceive-OLN hervez ar skritur "reintegracionista" hag a glask adunaniñ ar galizeg hag ar portugaleg dre skrid.\nSouten a reas ez-politikel ar strollad armet Exército Guerrilheiro do Povo Galego Ceive.\nE 1988 e voe bet savet Frente Popular Galega ("Talbenn Pobl Galiza") dre unaniñ Galiza Ceive-OLN gant un disrann eus Unión do Povo Galego (UPG, "Unvaniezh Pobl Galiza") anvet Partido Comunista de Liberación Nacional ("Strollad Komunour evit an Dieubidigezh Vroadel") mui Grupos Independentistas Galegos "Stroladoù Disrannourion Galiza") ene studierion/ezed eus Skol-Veuur Sant-Jakez a Gompostela.\nKuitaat a reas Galiza Ceive-OLN an Talbenn ur bloaz war-lerc'h avat abalamour da sav-poentoù disheñvel e-keñver strategiezh, en em divodañ a reas ha savet e oa bet en e lerc'h Assembleia do Povo Unido (APU).\nAdtapet diwar « https://br.wikipedia.org/w/index.php?title=Galiza_Ceive-OLN&oldid=1475438 »


Eil loden — XXIV. - Wikimammenn\nEil loden — XXIV.\nMoulerez Sant-Gwillerm, 1910 (p. 144-149)\n◄ Tredreziz ouz hon zôl. — Dek mil pôtr en Albert-Hall An O. Bourne a ro da c’hout e tifenn ar gouarnament dougen ar Zakramant er prozision : an dud o virvi Ar gatedral hag ar ruio kempennet gant bleuio Frans. — An oferen bred gant prezegen ar c’hardinal Gibbons, arc’heskob Baltimor ha gant kan Palestrinel ►\n§ XXIV. — AN O. BOURNE A RO DA C’HÔUT E TIFENN AR GOUARNAMANT DOUGEN AR ZAKRAMANT ER PROZISION : KALONO AN DUD O VIRVI.\nGoude m’eo kanet kantik ar Speren-Glan, ec’h aze an oll, ha gir ebet ken, dre ma zo c’hoant da glevet pis komzo an Otro ’n arc’hesbob Bourne. Meur a hini a oar ’benn breman petra eman o vont da laret, hag a zaill o c’halon en o c’hreiz : kazi vel arne a zo en êr ha chans bras a vo mar ne deu ket eun tôl kurun.\nFe, dont a ra buhan, ha setu aman ar c’homzo a lak anean da strakal.\n« Bean am eus, eme an Archeskob da gemen d’ac’h eun dra hag a dle ho klac’hari hag ho soupren. Dirio am eus bet reseved digant ar C’hentan Ministr, eus e beurz e-unan hag evidon ma-unan, eul lizer hag a lare d’in e oa arabad ober ar zul prozision ar Zakramant ».\nKentan Ministr, Port Errol, Aberdeenshire (lenn dinchair). Lennet ho kemen. En zell lemel al lid a gavet enep lezen. gant rofed ôtre d’in d’embann e ran ze diwar ho koulen. C’hwi dle anzav am laket war glaou ru tan.\nVit ar beure, eme an Arc’heskob, am eus resevet ar respont-man.\nResevet ho telegram dec’h d’an noz re divezat evit respont.\nPenegwir fell d’ho kras ober diouz hon mennoz, am eus eta laret d’ac’h a beurz Gouarnamant E Vajeste, e vefe gwelloc’h evit an urz vat ha dereatoc’h dilezel al lid a zo meneg anean, dre ma lerer ec’h a enep d’al lezen. (Mez, mez !) Glac’haret on dre ma n’ê ket hep eun nec’hamant bras e renket hen dilezel.\n’N eur glevet lenn respont ar C’hentan, e sav er c’halono hag en em diskoe e pep sort doare eur vuanegez eus an têran. Neuze e lavar E C’hras (an hano-ze a roer aman, dre respet, d’an eskibien) : « D’am zro, emean, am eus kaset ar respont-man :\n« Digemeret ho telegram. Pez a lidus a dlee bean er prozision a vo lemet dioutan, dre respet evit ho mennoz a Vinistr Kentan.\nKardinaled hag eskibien gerzo gant o gwiskamant a enor, bep hini diouz e renk. En gortoz ma rei Gouarnamant diouz ma vo diriskl ha dereat ar c’herzed evit hon hosted meurbet enoret. Ret d’in, emichans, displegan sklêr dirak an oll perak eo chanjet an treo. »\n(Teulomp ple, ’n eur dremen, d’an abeg a ra d’an Otro Bourne souzan : n’ê ket mennoz an Otro Asquith, eur mennoz a guzuilh, mes mennoz ar C’hentan Ministr, eur mennoz a c’hourc’hemen. Setu teulet ar bec’h gantan war ar gouarnamant hag an trec’h gantan war ar poent-man. Bean an nevo ive otre d’en em dizamman dirak an oll, hag oc’h ober ze eman breman en Albert-Hall).\nEun dever ’ta, eme an arc’heskob, eo evidon pidi O Eminans hag O Otroniaj (ar gardinaled hag an eskibien) da vont arc’hoaz d’abarde d’ar gatedral, n’ê ket dre an hent eün, mes dre an hent a zo merket evit ar prozision, gante o soudanen, o sourpilis, o mantellig ha ’pez o deus ahendall da dougen pep hini herve e renk. Ar prozision gant e oll lido a vo grêt diabarz an iliz (Mez ! Mez !), ha bennoz ar Zakramant a vo roet d’an dud n’o devo ket gellet mont ebarz, diwar ar gwaridello diavêz. Ar greden am eus e vo grêt plijadur evelse d’ar miliero a dud o deus c’hoant da gaout o lod eus ar c’hendalc’h, hag e vo lemet gant an oll, betek gant ar bisminkerien ar muian troidellus, pep digare da damall d’imp eun dra bennak ha na vefe ket herve al lezen (Strakadeg). Pidi a ran ive hon fopl da zigemer ar reizadur-man gant al lealded hag an doujans ac’h ê dleet d’imp kât evit an oll dud a zo en eur garg bennak, pe int tud a Iliz pe nan int ket. « Chilaouomp ! chilaouomp ! » hag eur vouez : « D’an traou Asquith ! » O fidi a ran ive da ziwall da goll o foell ha d’ober eun dra bennak ha ne vefe ket dereat. (Strakadeg). Evel eur Zôz leal, ha c’hoaz muioc’h evel eur C’hatolik a glask e pep tra senti ouz e fe, e kavan ec’h ê dleet d’in en em dremen ouz an dud a zo karget da ren hon bro hag hon c’hêr, pa o deus, dirak an oll, diskleriet d’in o mennoz (Strakadeg). Mes evit plegan da c’hourc’hemenno ha da c’hourdrouzo an Allians Protestant, pe eun all a sort ganti, ze n’on ket dare d’ober. (Strakadeg).\nFians am eus, breman pan ouzoc’h penôs eman kont, e kavfet mat ar pez am eus grêt (Stakadeg). Evit bean just, e larin c’hoaz e zo bet roet assurans d’in gant ar Polis ne c’hoarveo dizurz na droug ebet epad hon c’herzadeg (Strakadeg). Hag ahendall, n’hallen ket ankouât se, n’am eus nemet d’en em veuli eus penno bras ar Polis : kavet am eus enne dalc’hmat respet ha c’hoant d’ober plijadur. C’hoaz eun dra : hini bet eus an dud a zo o chom er ruio a dle ar prozision tremen dre-z-e, nan eus, e doare ebet, savet e vouez eneb da ze.\nHa breman, ma daou c’hir divezan. C’hoant am eus e rofe hon fopl testenio a enor hag a garante d’an hini a dalc’h aman lec’h an Tad santel ar Pab, ha d’an Otrone ’n Eskibien o deus teurveet dont davedomp. C’hoant am eus dreist-oll e lakfe kement hini a zo aman tommder awalc’h en e galon ha bue awalc’h en e gan, evit ma teuio, n’ê ket hepken ar gatedral, mes ive karter Westminster a-bez, da vean eur gwir dempl, gwestlet d’ar Zakramant binniget (Strakadeg ha huch).\nSetu achu an diskleriadur an nevoa an Otro Bourne d’ober d’an dud a oa bodet en Albert-Hall. N’eus ket ezom da laret e skoas don er c’halono. Koulskoude, pa welas sklêr an oll e oa chomet sonn e benn dirak ar C’hentan Ministr hag an nevoa laket ar bec’h da gouean warnan, e chomjont habask ha sioul hag e c’hallas an Otro ’r c’hardinal Mercier, arc’heskob Malines, goulen digante hag-en e kavent mat ar mennoz-man : « An naontekvet kendalc’h Eukaristek savet etre katoliked ar bed oll, a c’houl digant kement hini a gemer lod ennan, ma labouro gant e oll nerz evit kriski an devosion e kenver ar zakramant adorabl eus an Oter, herve spered ha kelennadurez an Iliz katolik. »\nEmichans an oll a lavar ya, ha neuze ar C’hardinal a bed anê da dostaat alies ouz an dôl-zakr, d’en em garout an eil egile, da garout o breudeur dianket, ha da bidi, pep hini eus e wellan, ar Pastor mat evit ma sacho ’nê davetan, da laret ê evit ne vo nemet eur bagad hag eur pastor. (Strakadeg).\nAn Otro ’n Archeskob Glasgow a gomzas goude eus an dud a labour, a oa kement anê an nozvez-se en Albert-Hall. « Bras eo o galloud hirie, emean ha war vrasaat ec’h a : mes ne fell ket d’ê ankouaat o deus ive deverio. En eur gir, bezent kristenien vat hag e chomfont war an hent eün. E skol Jezus e tiskfont pis petra o deus d’ober. Ha gallout a reont hen pleustri ha bean kenteliet gantan, n’ê ket hepken ’n eur lenn ar Skritur Zakr, mes ive, mes dreist-oll, ’n eur digemer anean en o c’halon dre ar gomunion : digant Jezus Eukaristek o devo, n’ê ket hepken ar sklerijen, mes an nerz o deus ezom evit ober o dever. » (Strakadeg).\nArru ê unek heur : dre gantik ar Pab ec’h achuer ar vodaden ha pep hini war e du.\nAdtapet diwar « https://br.wikisource.org/w/index.php?title=Eil_loden_—_XXIV.&oldid=109255 »\nKemm diwezhañ d'an 25 Her 2017 da 11:25\nKemmoù diwezhañ degaset d'ar bajenn-mañ d'an 25 Her 2017, da 11:25.


Emgann Kergidu/Pennad 14 - Wikimammenn\nEmgann Kergidu/Pennad 14\nSalaun / Derrien, 1902 (p. 143-152)\n◄ An tenna d'ar zort e Plabennec hag e Kastel Kergidu Epad an emgann ►\nEvidomp-ni a ieaz betek Kroaz-Kombot, dirak hent braz Plouescat. Eno e chommchomp a-za, ha di e teuaz d’hor c’haout ar re o doa tec’het euz a gear dre an hentchou-all. Evit beza kollet e Kastel, n’oamp ket digalounekeat, pell ac’hano. En em glevet a rechomp da gas kelou d’an oll barresiou a dro-var-dro euz ar pez a ioa c’hoarvezet, ha da lavaret d’ar goazek iaouank dont, antronoz vintin da zivezata, d’hor c’haout var dro bourg Plougouloum, el leac’h m’oamp mennet da jomm da loja. Lavaret oue d’ezho ive digas gantho fuziliou, freier, eskennou-prad ha kement tra a c’helle terri ho fenn ouc’h ar republikaned. Sonj hor boa d’en em renka epad an deiz ha da vont d’abardaez e kear Gastel var Ganclaux hag he zoudardet. Goude beza kaset hor c’hanaded enn ho hent, ez echomp da vourk Plougouloum hag e tro-var-dro da glask eun tamm boed hag eur guchenn golo, rak anat oa d’eomp n’oat ket evit rei gueleou da gement-all a dud. Lavaret d’ehoc’h e ouemp digemeret mad e kement leac’h ma’z eamp, ne ket red ; anaout a rit Plougouloumiz. E kement ti ma’z eamp, e veze roet d’eomp ar pez a ioa a vella, hag ar re goz zoken ne felle ket d’ezho mont d’ho guele ; guelloc’h e kavent ho rei d’eomp ha mont ho-unan var ar c’holo. An Aoutrou de Kerbalanek epken ne deaz e guele ebed. Kemeret a reaz eul loan, hag, epad an noz, edo var vale, o vont du-man ha du-hont, da velet hiniennou ac’hanomp en doa lakeat var an hentchou, varzu Kastel, da zigas kelou d’ezhan e ken-kaz ma viche, araok an deiz, deuet Canclaux var hor lerc’h.\nCanclaux a jommaz sioul e Kastel. Tud hor bro-ni avad ne chommchont ket er gear. Ker buan ha m’oa lavaret d’ezho mennoz an Aoutrou de Kerbalanek, pep hini a grogaz enn he fuzil. Ar re n’o d’oa ket, a deue gantho freier-houarn, eskennou-prad ha filc’hier. Mez ar falc’h n’oa ket lezet evel ma vez pa’z eer da falc’had ar foenn d’ar foennok ; troet oa he lagaden d’ezhi, hag evelse ec’h en em gave al lammenn a eeun gand an troad ; hevel oa ouc’h eun eskenn-brad, nemed m’oa hirroc’h ha pounneroc’h. N’oa ket hanter-noz pa en em gavaz ganeomp paotred Cleder, Sibiril ha Plouenan. Pell araok m’oa deiz ec’h en em gavaz paotred Plouescat, Guinevez, Lanhouarne, Guiniventer, Guitevede, Plouvorn, hag enn eur ger, an oll goazed en oad euz ar parresiou-all a dro-var-dro.\nAbred dioc’h ar mintin edomp var zao, hag an Aoutrou de Kerbalanek a ioa ouc’h hor renka hag o lakaat mistri e penn peb banden. Ian Kerangueven, euz a vereuri Kerouzere, a ioa e penn Clederiz, Sibirilliz ha Plougouloumiz ; Paol Inisan, a Lanzeon, a ioa e penn Plouescadiz, Guineveziz, Lanhouarniz hag ar re a ioa deuet euz a gostez Pagan ; Per Prigent, a Vitevede, a ioa e penn tud he barrez ha kals re-all euz ar parresiou-all a dro-var-dro. An Aoutrou de Kerbalanek a ioa mestr var an oll ; outhan e ranke peb hini senti ; d’ezhan oa kas ac’hanomp el leac’h m’en diviche c’hoant, el leac’h ma viche izomm. Edot ive ’ta oc’h en em renka er c’hiz-ze, pa deuaz unan euz ar re a ioa lezet da daoler evez e Kroaz-Kombot, da lavaret d’eomp oa deuet Canclaux hag he zoudardet er meaz euz a Gastel gant ho c’hanoliou. Anat oa ez oant erru varnomp, mez dre be hent ? Dre hent Plouescat pe dre hent Berven ? Kaset e oue tud da velet. Epad m’edont oc’h ober ho zro, an Aoutrou de Kerbalanek a beur-achue da renka he dud, a gomze outho, a domme ho c’haloun d’ezho en eur ziskleria ec’h en em gannent evit ho Doue, evit ho bro hag evit ho Roue. Diskouez a rea ive da bep hini petra en doa da ober. Var dro nav heur-hanter e tistroaz hon tud enn dro da lavaret d’eomp ez ea Canclaux varzu Berven. O klevet an dra-ze, an Aoutrou de Kerbalanek a velaz gand eun taol lagad petra en doa da ober. Kas a reaz ugent ac’hanomp, ha fuziliou mad ganeomp, da guzet adren ar c’hleuziou, e sao Milin-ar-Stank, e tu Berven. Gourc’hemenn mad a reaz d’eomp ober peder bandenn, pemp e pep hini, ha lakaat d’an nebeuta kant paz etre pep bandenn. Pa deuche ar zoudarded azindan tenn d’eomp, e tliemp tenna hor pemp enn eun taol, ha, mar teuchet var hor lerc’h, tec’het dioc’htu ha dont enn eur park pe enn eur goaremm-all, atao o tont varzu Berven. Ma ne deuche den var hor lerc’h, n’hor boa nemet karga adarre ha tenna a-nevez pa gafchemp ar zoudarded e bek hor fuzil. Pep bandenn a dlie ober evelse.\nMont a rechomp enn hent ; en em guzet a rechomp enn eur goaremm lann azioc’h kanol Milin-ar-Stank. Edomp eno eur pennad a ioa, ha ne deue den dre an hent. Mennet oamp dija da zizenti ouc’h an Aoutrou de Kerbalanek ha da vont enn tu-all d’an dour, pa velchomp enn neac’h d’an diskenn, eur zoudard var loan. Chomm a reaz a-za eur pennad da zellet enn dro d’ezhan a gleiz hag a zeou, ha goude-ze ez eaz var he c’hiz. Neuze e klefchomp eun trouz, evel kroz ar gurun pa vez pell ; kredi a reamp zoken e krene an douar. Ar c’hanoliou eo a rea an trouz-se. Emaint erru, a lavaremp an eil d’egile ! Hag, evit guir, abarz nemeur e velchomp daouzek pe bemzek soudard var loan o tont araok. Diskenn a rechont betek ar pount, hag e chommchont a-za, nemet unan a en em zistagaz adarre diouc’h ar re-all hag a deuaz betek var eeun d’eomp-ni, ar pemp kenta. Mennet oamp da denna varnhan ; me a gave guelloc’h gedal, hag a lavaraz goustadik d’ar re-all :\n— Gortozomp, paotred. Anat eo d’eomp eman heman oc’h ober aman ar pez en deuz great du-hont, enn tu-all, d’an neac’h, o sellet ha ne velo den, ha goude-ze e teuio he gamaraded ganthan betek aman. Pa vezint deuet-oll betek enn-omp, ni a skoio hor pemp enn eun taol hag ho diskaro d’an douar.\nVa c’hamaraded a zentaz ouzign, hag, e guirionez, ar pez am boa sonjet a c’hoarvezaz. Ar zoudard a zistroaz da gaout he dud, hag ho femzek e teuchont araok. Edont var eeun d’eomp pa roaz dign Per Kemener eun taol ilin en eur lavaret :\n— Sellit du-hont ’ta, Ian ! Trei a riz va fenn, hag e veliz an hent braz enn neac’h ar zao goloet a dud.\n— N’euz forz, a leverchon da Ber, evit ar re-man a rankomp da gas d’ar bed-all ; goude-ze e teuio tro ar re-hont.\nN’oamp ket bet pell evit lavaret ar c’homzou-ze ; evelato hor boa roet amzer d’ar pemzek soudard da vont dreistomp. N’oant ket eat re hirr, ha me lavaret :\n— Tan, paotred !\nHor pemp tenn a grozaz, ha ker buan e klefchomp pemp tenn-all laosket gand hor pemp kamarad a ioa huelloc’h d’an neac’h ; etrezomp edo ar zoudarded. Daou zen hag eul loan a jommaz var an hent braz ; eun all a ioa a ispill ouc’h he varc’h, eun troad d’ezhan er stleuk hag he benn o ruilla hag lammet var an douar divar an eil mean var egile. Ar re a ioa chommet e buez a zistroaz d’an daou-lamm varzu ho c’hamaraded.\nNeuze e velchomp kabal e touez ar zoudarded a ioa chommet d’an neac’h. Dont a rechont d’ar red d’an traon, lod var loan, lod-all var droad. Guelet a reamp n’oamp ket evit herzel, hon ugent, ouc’h kement-all a dud. Senti a rechomp ouc’h gourc’hemennou an Aoutrou de Kerbalanek, dont a rechomp var hor c’hiz, oc’h en em guzet adren ar c’hleuziou ; ha, savet d’an neac’h, etre Milin-ar-Stank ha Kroaz-Mean, e chommchomp adarre da c’hedal paotred ar republik. N’hor boa ket a aoun ; fouge a ioa ennomp o veza diskaret soudarded da Ganclaux.\nBreman evelato eo diesoc’h d’eomp ho zizout rak ne deuont nemed a vandennou braz, ha n’oamp ket, hon ugent, evit gedal kement-all a dud. Evelkent, araok unnek heur, hor boa diskaret d’an nebeuta eun all c’hoaz, rak chommet oa var an hent. Me gred hor boa ive tizet meur a hini.\nEuz a Blougouloum e veze klevet an tennou, gouzout a reat ive ’ta edomp e krok gand soudarded Canclaux. An Aoutrou de Kerbalanek a velaz, enn eun taol lagad, petra en doa da ober. Kas a reaz he dud da guzet adren Kervrenn, Keinigou ha Kreac’h-Moiek, ha divar an hent braz, den n’ho guele. Lod-all a ioa e Tosen-Fantik.\nNi a gendalc’he da zont var hor c’hiz dre ma teue beac’h varnomp, hervez m’oa gourc’hemennet d’eomp. P’en em gafchomp dirak Tosen-Fantik, e kafchomp eno Paol Inisan, hag a lavaraz d’eomp :\n— Aman, goazed, e rankomp chomm, hag aman e rankomp derc’hel penn, epad eun hanter-heur d’an nebeuta, oc’h Canclaux hag oc’h he zoudarded. An Aoutrou de Kerbalanek en deuz her lavaret dign, ha red eo senti.\nChomm a rechomp a za da c’hedal. Canclaux ne zaleaz ket d’en em gaout. Me her lavar d’ehoc’h, an tennou a iea hag a deue, ne ket dioc’h kount. Ni ne dosteamp ket re, ha Canclaux ne grede ket ken nebeut dont re vuan varnomp. Guelet a rea oa e Tosen-Fantik tud ha n’o diche ket lezet anezhan da dremenn. Trei a reaz divar an hent braz gand eul loden euz he dud, evit mont abiou Begavel, da vaner Kergidu. Ac’hano en doa c’hoant skei varnomp a gostez, epad ma viche al loden-all euz he dud o skei varnomp dre an hent braz. Tenna a reaz ive ugent pe dregont tenn kanol, mez ne reant ket a zrouk d’eomp ; mont a rea an tennou dreist hor penn da skei er zao, varzu Berven, enn tu-all d’an dour.\nO lakaat he dud el leac’h m’en doa ho lakeat, an Aoutrou de Kerbalanek en doa he sonj. Epad m’edomp-ni e Tosen-Fantik oc’h en em ganna ouc’h Canclaux, eun daou-ugent den bennag a ziskennaz var an hent braz, d’an traon, hag a freuzaz pount Kergidu. Eur veach ar pount freuzet, den ne c’helle mont euz an eil tu d’egile euz ar ster, rak re ledan eo da lammet dreist, ha re zoun an dour d’he zreuzi var an troad.\nPa oue freuzet ar pount e oue lavaret d’eomp-ni ober an neuz da ziskenn d’an traon, evel pa hor biche c’hoant da dec’het. Ober a rechomp ar pez a oue lavaret deomp, ha Canclaux hag he zoudarded a deuaz var hor lerc’h ; kaout a rea d’ezho n’oa ken nemed hon drailla da ober. Ne ket an dra-ze a c’hoarvezaz. Ar re euz hon tud-ni a ioa kuzet adren Kervrenn ha Keinigou, a dreuzaz, lod anezho, an hent braz evit mont da Loklouer ha da Benn-an-Traon. Er c’hiz-se oa trouc’het hent Kastel ouc’h Canclaux, n’oa ken evit dont var he c’hiz ; n’oa ket evit mont araok ken nebeut, rak freuzet oa ar pount. Kelc’het eo ’ta Canclaux ganeomp ; red eo d’he dud beza lazet ganeomp-ni, pe beza beuzet gand dour ar ster. Canclaux ne zaleaz ket da velet oa lakeat er zac’h gand an Aoutrou de Kerbalanek ; anaout a rea he vicher. Abalamour da-ze e c’hourc’hemennaz d’he zoudarded kas achanomp kuit euz a Dosen-Fantik. Eno en doa c’hoant da lakaat he ganoliou evit gellout, ac’hano, tenna varnomp a bep tu, varzu Begavel ha Penn-an-Traon, kerkouls ha varzu Kreac’h-Moiek, Keinigou ha Kervrenn. Evit se e roaz urz d’he zoudarded da zont varnomp, evel enn derc’hent e Kastel, ho baionnettez e bek ho fuziliou. Mez ni hor boa desket eun tamm ho micher. El leac’h tec’het, p’ho guelaz o trei varzu ennomp, an Aoutrou de Kerbalanek a griaz a-bouez he benn :\n— Var zao hag araok, paotred Breiz ! A benn herr var an dispac’herien ! Skoit gand ho freier ha gand ho filcher starta ma c’helfot ! Evit ho Toue, evit ho pro hag evit ho Roue eo ec’h en em gannit. Kaloun ie ’ta, paotred Breiz, ha dao d’ezho !\nAr c’homzou-ze a lakeaz ar goad da virvi enn hor goazied ; el leac’h trei kein e teuchomp d’ar red var ar zoudarded. Ar re ho doa fuziliou a denne hag a ziskare pep taol ho den ; ar re n’o doa nemed freier, eskennou-prad pe filc’her, a lamme var ar zitoianed. E neb leac’h ne oue biskoaz en em gannet gand muioc’h a ioul. Ne glevet a bep tu nemed ar c’homzou-man : « Dao atao varnezho... Beac’h d’an dud fall ha dizakret... Dalc’h mad ’ta, Ian... Toulgof anezhan ’ta, Perr... Torr he benn outhan ’ta, Herve... Ne velet nemed skei a gleiz hag a zeou, ha skrijuz oa guelet hiniennou o rankout lakaat ho zroad var gorre ar zoudard mac’hagnet evit tenna he forc’h pe he falc’h er meaz euz he gorf. Kriz oa kement-se, mez ar c’henta oa ar guella kaout ar benfek evit en em zifenn pe evit skei adarre. Ar re o doa eskennou-prad a skoe a dro-chouk hag a faoute penn eun den evel eun irvinenn. Soudarded ar republik a jomm mantret ha sebezet... N’int ket evit herzel ken, c’hoant o deuz da gemeret an teac’h ; mez, siouaz evit-ho ! n’int ket evit hen ober, rak kelc’het int ganeomp a bep tu. N’int ket evit mont varzu Berven, rak freuzet eo pount Kergidu ; n’int ket ken nebeut evit distrei da Gastel, rak ni a zo a bep tu d’an hent braz, adalek Tosen-Fantik betek Begavel, hag enn tu-all. Eun heur c’hoaz hag hini euz ar zoudarded ne jommo e buez evit mont da lavaret da Vrest, pe d’he vro, e peleac’h eo bet lazet ar zoudarded, he gen-vreudeur, ha Canclaux, he jeneral.\nGreat oa ’ta gand Canclaux hag he zoudarded, a gave d’eomp. Tec’het a rea atao enn hor raok ; diskenn en doa ranket da guzet adren maner Kergidu, el leac’h n’eo evit ober netra ken gand he ganoliou. N’eman ket tri c’hant paz ken dioc’h ar ster ; ez a da veza beuzet...\nMez enn eun taol e velchemp an hent braz, varzu Berven, leun a dud hag a deue buan d’an traon...\nPiou oa ar re-ze ?\nCanclaux n’oa ket bet sotoc’h eget omp-ni, da noz an tenna d’ar zort. Ni hor boa kaset kannaded da gemenn d’hor mignouned dont d’hor c’haout. Canclaux ive en doa kaset daou zoudard da Lesneven da lavaret d’ar Prat, a sturie ar gear-ze, dont dioc’h-tu gand he oll zoudarded da Gastel, rak eno e starde an traou. Canclaux a ioa ive ’ta var c’hed euz ar Prat ; hag ouc’hpenn m’en doa aoun rak omp-ni, ha ma kave guelloc’h en em ganna ganeomp var ar meaz eget e kear, abalamour m’en doa kanoliou, e teue d’hen diambrouk, gand aoun n’en diviche ket gellet he-unan harpa ouzomp.\nPa velaz Canclaux ar Prat enn tu-all d’ar ster, e tigasaz daou bez kanol euz a-dren maner Kergidu, hag ec’h en em lakeaz da denna varzu ennomp ; mez n’oa evit ober drouk ebed d’eomp, re zounn oa ar zao, ha ni a ioa var gorre. Mez ne ket evit ober drouk d’eomp eo e rea an dra-ze, evit diskouez d’ar Prat petra da ober oa. Heman en divinaz, rak ne zaleas ket da lakaat he ganoliou da skei varnomp. Neuze e ouemp goall lakeat. Ar Prat a skoe, dreist Canclaux, var Begavel, Tosen-Fantik, Kreac’h-Moiek hag er parkeier a dro-var-dro ; ne ehane da skei var an hent braz, pe e viche tud varnezhan pe ne viche ket.\nPetra a c’hellemp-ni da ober gand hor fuziliou a enep kanoliou hag a skoe a geit ? Kiza a rankchomp, rak, ma vichemp chommet el leac’h ma edomp, ar Prat n’en doa nemet tenna varnomp evel tenna d’ar guenn, pa’z eo guir n’oamp evit ober drouk ebet d’ezhan. Kerkent na ma velaz ar Prat ac’hanomp o tec’het, e tosteaz ouc’h pount Kergidu. Kirri a beder rod, kirri hirr kenan a ioa ganthan ; lammet a reaz ar c’hestel-karr divar ho roudou, ha, goude-ze, ho zaolaz azioc’h ar ganol ; hirr avoualac’h oant evit tizout an daou du. Goude beza great er c’hiz-se eur pount gant pevar garr, e lakeaz he zoudarded var droad da zont da gaout Canclaux. Kefestet mad oa bet Canclaux ganeomp araok, hag he zoudarded a ioa digalounekeat ; mez breman, p’euz en em gavet gant-ho tri mil pevar c’hant soudard-all, e sao kaloun d’ezho, hag oll e pignont a-unan, dre an hent braz, hag ar parkeier, betek Tosen-Fantik, Kreac’h-Moiek ha Begavel.\nNa dit ket da gredi, evelato, hor boa-ni troet kein enn eun taol evit guelet kement a dud o tont varnomp. Nann. Breman ne denner ken a dennou kanol hag e c’hellomp tostaat adarre ouc’h ar zoudardet. An Aoutrou de Kerbalanek, enn hor c’hreiz, a ziskoueze d’eomp penaoz en em ganna ma ne c’houiemp ket, hag eno, d’an neac’h, e parkeier Kervrenn, e oue eur c’hrok euz ar re starta.\nKals ac’hanomp a oue mac’hagnet ; me, evit va lod, am boa bet eun taol baionnettez em morzed. Hennez, avad, an hini en doa roet ar mestr-taol-ze dign, ne zaleaz ket da vont d’ar bed-all ; eur Roskoad iaouank em c’hichenn, a dorraz he benn outhan gant eun taol krok. Daoust da ze, va goad a rede puill, chaflika a rea em boutou dre ma valeen ; koulskoude ne rean van ebed, ne c’houien ket zoken oan tizet. An nep ne ket bet enn emgann ne c’hello biken koumpren petra eo an den paour e kreiz an tan, var an dachen. He zaoulagad a luc’h enn he benn evel daou gef tan, an eonenn a zo e korn he c’hinou, dizeac’h eo he vuzellou, he fronellou a zo digor hag a deu evel moged anezho, he dal a zo roufennet, he gorf a bez a gren gand he herder, dialanet eo, ha koulskoude ne ehan da reded ha da skei pa gaf he du ; kollet eo he benn hag he skiant ganthan. Lod a lavar eo c’houez ar poultr eo a ra kement-se. Koulskoude guechall, araok m’oa poultr, fuziliou ha kanoliou, ec’h en em gannet gand kement a gounar ha breman. Me gredfe kentoc’h e teufe, epad an emgann, an Aoutrou Doue da zilezer an den da heuill siou fall he galoun, da ober drouk d’ezhan he-unan ha da dud ne anavez ket zoken, abalamour ar brezel a zo unan euz he voaligner. N’euz forz, evidoun-me a gaf dign em boa kollet va fenn, n’emoa aoun rak netra, ne rean van a netra. Guelet a rean tud, hag a anavezen mad, astennet var an douar, mac’hagnet, hag ez ean abiou d’ezho evel pa ne vichent ket bet eno ; va c’haloun a ioa deuet da veza dir. N’em oa ken ioul nemed laza ha diskar soudarded muia ma c’hellchenn.\nKaer hor boa en em ganna a galoun, n’oamp ket evit herzel ouc’h ar zoudarded. Breman oant ouc’hpenn seiz mil den varnomp, hag en em ganna a c’houient ive guelloc’h eget omp-ni, red eo hen anzao. Senti a reamp evit guir, mez evelato kals o doa c’hoant da ober ho fenn ho-unan, hag er c’hiz-se ne vichent ket kavet, pa viche red, el leac’h m’oa izoum anezho. Ha neuze, breman eo savet ar c’hanoliou betek Keinigou, hag ac’hano e touarent ac’hanomp evel enn eur c’hoari. Kollet oamp, siouaz ! anat oa. Neuze an Aoutrou de Kerbalanek a lavaraz d’eomp :\n— Goazed a galoun oc’h, en em virit evit eur veach-all. Houman eo an abaden genta d’eomp gand ar republikaned, mez ne ket an diveza, pe Kerbalanek a varvo abarz nebeut. Evit miret da goueza etre daouarn hon enebourien, it pep hini d’he gear da c’hedal ma kemennign d’ehoc’h dont adarre d’am c’haout.\nSenti a rechomp : pep hini a droaz varzu he gear. Ar zoudarded ne gredent ket dont re vuan varnomp, rak gouzout a reant pe seurt digemer a gavent. Abalamour da ze e oue eaz avoualac’h d’eomp-oll tec’het dioc’h Kergidu en eur vont adreuz dre ar parkeier, hag oc’h en em guzet a-hed ar c’hleuziou.\nCanclaux ne zaleaz ket ken nebeut da vont kuit ha da zistrei da Gastel gant ar Prat, goude beza destumet he dud varo, ha lakeat e kirri he zoudarded mac’hagnet. P’edont o vont kuit abiou Kroaz-Mean, eur paour keaz koz, ne rea nemed klask an aluzen, a zigoraz he zor, o klevet trouz, evit gouzout piou a ioa o vont dre an hent. Eur zoudard her guelaz, a vizaz d’ezhan, a dennaz varnhan hag her lazaz, hen a n’edo ket e doare da ober drouk da zen.\nMa rankaz tud ar vro tec’het, e Kergidu, araok Canclaux, n’oant ket digalounekeat evit-se. Eur guchenn ac’hanomp, me gred oamp eun daou-ugent bennag, a lakeaz enn hor penn bale var he lerc’h. Dioc’h ar mintin oamp bet betek Milin-ar-Stank ouc’h hen diambrouk, ha breman hor beuz c’hoant da vont d’hen ambrouk hirra ma c’hellimp. Bale a rechomp ive ’ta a dreuz ar parkeier, hag en em gaout a rechomp gand Canclaux goude m’oa savet, varzu Kastel, dioc’h Milin-ar-Stank. Skei a rechomp-oll a-unan, ha lakaat a rechomp kemmesk, kabal ha skrab e touez ar republikaned. Ne gredaz den dont var hor lerc’h, mez tennet e oue, a-hed an hent braz, er parkeier, a gleiz hag a zeou, daouzek pe bemzek tenn kanol ne rechont drouk da zen. Eur pennad larkoc’h e c’hoarvezaz ar memez tra, ha larkoc’h c’hoaz kement-all ; betek Kermoruz ez echomp varlerc’h.\nHa ni hor boa lazet tud ? Ne oufen ket her lavaret d’ehoc’h, rak ne deamp ket ha n’oamp ket evit mont da velet. Ar pez a zo guir, eo, hervez m’hel lavar Mortimer-Ternaux, skrivagner gall en deuz komzet euz a emgann Kergidu, ar pez a zo guir eo ez euz merket, er parreziou a dro-var-dro, hano meur a zoudard lazet, hag enn ho zouez eman zoken hano an hini a ioa e penn paotred ar C’halvados, am euz komzet d’ehoc’h anezho. Dre gement-man e velit oa bet stard an traou ganeomp hag hor boa kempennet brao avoualac’h Canclaux hag ar Prat, kerkouls var hent Kastel hag e Kergidu.\nAdtapet diwar « https://br.wikisource.org/w/index.php?title=Emgann_Kergidu/Pennad_14&oldid=51329 »\nKemmoù diwezhañ degaset d'ar bajenn-mañ d'an 2 Mae 2013, da 16:07.


Keleier Noz : un dastumadeg evit ar repuidi, ur priz lennegel / Diviz : sell ar re yaouank war stourm ar brezhoneg\nMartial Menard, paotr al levrioù\nDiffusion du vendredi 9 septembre 2016 Durée : 30min\nKomzet e oa bet diwar-benn un dastumadeg dilhadoù evit repuidi Grande-Synthe ha kaoz e oa bet ivez deus ur priz lennegel "e brezhoneg" gant ti-kêr Kemper. Goude ar c'heleier e oa bet aozet an diviz ganeomp. Pedet e oa bet 3 den yaouank evit kaozeal diwar-benn ar stourm evit ar brezhoneg.\nDiviz ar sizhun (20mn)\nKomzet e oa bet diwar-benn an Emsav ha diwar-benn ar mod da gas war raok ar stourm. Diryaou e oa bet skoet an holl o c'houzout e oa aet da anaon Martial Menard. Met hiriv, daoust-hag-eñv ez c'hoazh e vez kaset ur stourm evit ar brezhoneg gant ar re yaouank ?\nTomaz Laken, kelenner war ar brezhoneg\nYoun Roue, kaner Rhapsoldya\nYves-Marie Derbré-Salaün, ezel Aï'ta\nLakaet e oa bet ar gomz war Gouel Breizh ha war eured ar priñs Harry ha Meghan Markle. Met kroget e oa bet ar c'heleier gant ar c'heloù nevez diwar-benn Doux. An unaniez kaset gant LDC a vo ar perc'henn nevez.


Zeewolde (distagañ ) a zo ur gumun hag ur gêr e proviñs Flevoland en Izelvroioù. E polder Flevoland emañ, hag e reter emañ lenn Wolderwijd. Er su emañ koad Horsterwold hag un takad labour-douar a zo er c'hornôg. N'eus ti-gar ebet e Zeewolde, met nepell emañ tiez-gar Harderwijk ha Nijkerk hag ivez re Almere.\nKod post 3890-3899\nMaer Gerrit Jan Gorter\nGorread 268,97 km²\ndouar 248,75 km²\ndour 20,22 km²\nHed 5° 32' .." Reter\nLed 52° 20' .." Norzh\nPoblañs 20 901 (31.05.2009)\nStankter 84 ann./km²\nLec'hienn ar gumun www.zeewolde.nl/\nE koad Hulkesteinse Bos e kaver ar greizenn Flevo-Natuur, ma c'hall an dud bezañ en o noazh.\nKrouet e voe kumun Zeewolde e 1984, unan eus re nevesañ an Izelvroioù eo neuze. A-raok 1984 e veze meret a lodenn-se eus an Izelvroioù gant Openbaar Lichaam Zuidelijke IJsselmeerpolders (OLZIJ), ur framm bet savet gant gouarnamant an Izelvroioù goude krouidigezh proviñs Flevoland. D'ar mare-se e oa bet dibabet an anv 'Zeewolde' daoust ma ne oueze ket an dud pelec'h e vefe implijet.\nAnnezidi gentañ a voe dreist-holl labourerien-douar a zeuas d'en em en staliañ er polder bet savet e 1979. Div greizenn-vakañsoù a voe krouet ivez.\nKuzul aliañ Zeewolde a voe bodet evit ar wech kentañ e miz Eost 1980. E miz C'hwevrer 1982 e voe aozet an dilennadegoù-kêr kentañ, ha savet steuñv ar straedoù (streekplan). Soñjet e voe lakaat ar gêr da greskiñ betek degemer 15 000 annezad enni. Al labourioù a grogas e 1983, ha Zeewolde a zeuas da vezañ ur gumun ez-ofisiel e 1984. D'an 23 a viz C'hwevrer 1984 e voe degemeret annezidi gentañ Zeewolde.\nE kuzul-kêr Zeewolde ez eus 17 dileuriad :\nLeefbaar Zeewolde : 4 dileuriad\nPvdA / GroenLinks : 3 dileuriad\nAdtapet diwar « https://br.wikipedia.org/w/index.php?title=Zeewolde&oldid=1771630 »\nDernière modification le 2 Her 2017, à 09:03\nKemmoù diwezhañ degaset d'ar bajenn-mañ d'an 2 Her 2017, da 09:03.


Den Helder - Wikipedia\nDen Helder (distagañ : ) a zo ur gumun hag ur gêr e proviñs Noord-Holland en Izelvroioù. E penn norzh ledenez Noord-Holland emañ, hag enni emañ diazezlec'h morlu an Izelvroioù. 178,83 km² eo gorread Den Helder (douar : 45,41 km², dour : 133,42 km²). D'an 31 a viz Mae 2009 e oa 57 553 annezad enni. Ar c'hêrioù, kêriadennoù ha distrigoù da-heul a ya d'ober kumun Den Helder : Den Helder, Huisduinen, Julianadorp, Friese Buurt ha De Kooy. Oude Den Helder, Nieuw-Den Helder (savet er bloavezhioù 1950) ha De Schooten (savet er bloavezhioù 1960) eo ar c'harterioù pennañ.\nLec'hiadur Den Helder\nBanniel Den Helder\nArdamez Den Helder\nKrugell an oadoù e Den Helder (01/01/2008)\nKêr heoliekañ an Izelvroioù eo Den Helder. Daou di-gar a zo : Den Helder ha Den Helder Zuid. Gant bagoù-treizh a gumpagnunezh TESO e c'haller mont eus Den Helder da Wadden pe da enezenn Texel.\n2 Diazezlec'h ar morlu\n4 Tud bet ganet e Den Helder\nHuisduinen eo lodenn goshañ ar gêr, padal ne oa Den Helder nemet ur gêriadenn. Met dre ma oa en ul lec'h strategel-tre e voe kreñvaet ha lesanvet Helledore ha Den Helsdeur (dor an ifern) abalamour d'an holl zifennoù a vire ouzh bagoù enebour da vont er Zuiderzee. Marteze e teu ivez an anv Helder eus Helle/Helde (torgenn) pe eus Helre (beg traezhek)\nUr perzh bras en doe Den Helder e-keñver merdeerezh en Izelvroioù. Da vare Kantved aour an Izelvroioù e veze savet bagoù tost ouzh Den Helder, a-raok ma'z afent da verdeiñ er bed a-bezh. Er bloavezhioù 1820 e voe savet Noordhollandsch Kanaal etre Amsterdam ha Den Helder. An tour-tan Lange Jaap a voe savet e 1877. Tour-tan potin brasañ Europa eo (63,45 m uhelder).\nDiazezlec'h ar morluAozañ\nKen abred hag en XVIIIvet kantved e voe savet un diazezlec'h morlu e Den Helder. E miz Eost 1799 e tilestras un arme saoz ha rusian e Den Helder hag e preizhas morlu ar Republik Batav. Napoleon Bonaparte a weladennas Den Helder e 1811 ha gantañ e voe urzhiet lakaat sevel ur c'hreñvlec'h (Kijkduin) hag ar chanter-bagoù (Willemsoord). An dokoù a voe savet etre 1813 ha 1827. Lakaet e voe Den Helder da ziazezlec'h ofisiel morlu an Izelvroioù e 1947. Skol morlu an Izelvroioù ha Mirdi izelvroat ar morlu a zo ivez enni. Chanter-bagoù Willemsoord, e norzh Den Helder, a zo hiziv an deiz ul lec'h ma c'haller kaout dudi : pretioù har ur sinema a zo bet savet eno e-touez traoù all. Kaset eo bet ar chanter pelloc'h war-du ar reter.\nSkeudenn tapet gant ul loarell (NASA, 2007)\nTour-tan Lange Jaap\nE kuzul-kêr Den Helder ez eus 31 dileuriad :\nPvdA - 8 dileuriad\nVVD - 6 dileuriad\nCDA - 4 dileuriad\nProgressief Den Helder - 2 zileuriad\nStadspartij Den Helder - 2 zileuriad\nChristenUnie - 2 zileuriad\nD66 - 2 zileuriad\nSP -2 zileuriad\nGroenLinks - 1 dileuriad\nLijst Prins - 1 dileuriad\nKiesKees - 1 dileuriad\nTud bet ganet e Den HelderAozañ\nDorus Rijkers (1847), bet kabiten ur vag saveteiñ\nEdward W. Bok (1863), embanner izelvroat hag amerikan, bet tapet gantañ ar priz Pulitzer\nAnton Pieck (1895), livour ha grafour\nGré Brouwenstijn (1915), kaner opera\nFrans van Anraat (1942), businessman a werzhas danvez da aozañ armoù kimiek da Saddam Hussein\nGerardus 't Hooft (1946), fizikour, tapet gantañ ar Priz Nobel e 1999\nEd Nijpels (1950), bet ministr an endro hag a lojañ (1986-1989), ha bet maer Breda\nSwen Nater (1950), c'hoarier basket\nPaul Rosenmöller (1956), politikour ha kazetenner, bet e penn Groenlinks\nHans Smits (1956), c'hoarier water polo player\nEdith Bosch (1980), bet kampion judo ar bed, ha bet tapet gantañ div vedalenn (argant ha arem) er c'hoarioù olimpek\nMenno de Jong (1984), DJ\nLec'hienn ofisiel Den Helder\nAdtapet diwar « https://br.wikipedia.org/w/index.php?title=Den_Helder&oldid=1861855 »\nDernière modification le 5 Gen 2020, à 19:39\nKemmoù diwezhañ degaset d'ar bajenn-mañ d'an 5 Gen 2020, da 19:39.


- KLASK.com - 64, Straed ar Zoo (1) - Corinne ar Mero Aziliz Bourges, Tangi Daniel, Riwall Kermarreg, Nolwenn Korbell - Dizale ...\n64, Straed ar Zoo (1)\nRummad : Yaouankiz \nMouezhioù gant : Aziliz Bourges, Tangi Daniel, Riwall Kermarreg, Nolwenn Korbell\nDVD « 64, Straed ar Zoo » (Adalek 4 bloaz). Kentañ DVD-Rom e brezhoneg eo. Ouzhpenn dibab an istitloù e brezhoneg pe e galleg e c’heller kavout peadra da c’hoari. War al lenner DVD : c’hoari gwir pe gaou, Karaoke, hag all, met war al lodenn Rom ivez (evit an urzhiater PC) a zo bet savet ur bern c’hoarioù : mil-tamm, livaj, c’hoarioù ar seizh diforc’h...\nDaouzek tresadenn-vev a zo, adalek pevar bloaz. Div eurvezh tresadennoù-bev a zo da vezañ gwelet. Hag unan guzh a zo ouzhpenn, ne c’heller gwelet anezhi nemet pa zeuer a-benn da respont difazi d’ar c’hoari gwir pe gaou !\nBerr-ha-berr : Souezhus a-walc’h eo amezeien Lizig a dra-sur : loened ur zoo int. Bep noz e teu he mignonez ar jirafenn da gerc’hat anezhi en he gwele. Ur wech degouezhet er zoo e klev ur c’haer a istor gant unan deus al loened... BONUS • Karaoke ar jenerik • • 6 fichenn diwar-benn an tudennoù • + 3 c’hoari war an urzhiaterez Troet e brezhoneg gant Corinne AR MERO ; Renet gant Laurent SCAVENNEC Padelezh ar film : 140 mn - Rannoù : 12.\nEmbannadur : Ebrel 2006\nMentoù : 13,5 x 19 cm - Pouez : 105 g.\nGwirioù miret strizh gant an embanner - Difennet eo adimplijout ar skeudenn-mañ


Troad pertingel - Wikipedia\nEr yezhoniezh e vez implijet an termen troad pertingel (saoz.: pertingent case) pe troad stokaat evit komz eus un droad o klotaat mui-pe-vui gant an araogenn "stok ouzh" è "stag ouzh" e brezhoneg.\nImplijet e vez an troad pertingel gant an tlingiteg, merket gant al lostger ""-xh. Tri implij pennañ en deus an droad pertingel en tlingiteg:\nEn un doare rik e vez implijet evit merkañ ar fed m'en em gav un dra pe un den stok ouzh pe stag ouzh un dra pe un den all a-hed ar wezh, d.l.e "stok ouzh (atav/peurliesañ)";\nTalvezout a c'hell ivez evit deskrivañ ar fed ma tegouzh un dra pe un den alies pe en un doare ingal;\nA-hendall e talvez da deskrivañ ur stad fizikel\nLingítxh haa sateeyí (lingít)\nLingít-xh haa-sa-tee-ÿi (lingít)\nTlingit-PERT 1LIES.REN.-(s,-D,-I)-bezañ-ISLAV. (den/tud)\n"Ni hag a zo Tlingited"\nyaakw yáxh yatee\nyaakw yá-xh ya-tee\nkanoe neuz-PERTINGEL (0,-D,+I)-bezañ\n"heñvel (eo e neuz) eo ouzh ur c'hanoe"\nAdtapet diwar « https://br.wikipedia.org/w/index.php?title=Troad_pertingel&oldid=1478645 »


Brieg Guerveno - Wikipedia\nBrieg Guerveno e Plegad-Moezan e 2013\nBrieg Guerveno (*Sant-Brieg, 5 Kerzu 1982) zo ur c'haner-sonaozer ha soner rock hag a gan e brezhoneg.\nSeniñ a ra ur sonerezh liesseurt digor, hogen levezonet alies gant Folk ha Rock ar bloavezhioù 70 ha zoken gant ar sonioù metal modernoc'h. C'hoari a ra en e bozioù hollvrezhonek evel ar billig troet war he zu fall pe ravoltet ouzh ar bed modern. Kement-se a zegas deomp da soñj el luskad Rock war ober pe "rock prog" a lavarfe ar c'hlanyezhourion.\nGant implij ar brezhoneg ez eus diskuliet soneizoù dianav e-maez an dibab boutin, ma talvez ar pozioù-tonkerezh kement ha spleen ar c'houlz-mañ. E vouezh sklaer, tener hag engouestlet a gas neb a selaou en e holllved-sonerezh dezhañ.\nE 2006 eo kroget da seniñ e-unan a vicher ha seveniñ e EP Folk Rock kentañ : SedeR. E 2011 e teu maez e bladenn gentañ Noziou Deioù.\n2006 : SedeR (EP)\n2011 : Nozioù / Deioù (Coop Breizh)\n2013 : Bleunioù an distruj (EP)\n2016 : Valgori (Paker prod / Coop Breizh)\n2020 : 'vel ma vin (Klonosphere)\nPrizioù 2013, Priz ar pladennoù (France 3 Ouest hag Ofis ar Brezhoneg)\n"Tremplin Partis pour un Tour" 2012\nPan Celtic Fest Donegal 2008 (Iwerzhon)\n↑ itineraires-bis.org, Sant-Brieg\n(br) Lec'hienn ofisiel\nAdtapet diwar « https://br.wikipedia.org/w/index.php?title=Brieg_Guerveno&oldid=1905957 »\nKemmoù diwezhañ degaset d'ar bajenn-mañ d'an 4 Gou 2021, da 17:24.


(Adkaset eus Disney)\nWalt Disney a voe ganet d'ar 5 a viz Kerzu 1901 e Chicago e SUA, ha mervel a reas e Los Angeles d'ar 15 a viz Kerzu 1966 da 65 bloaz. E anv gwir a oa Walter Elias Disney, Elias a oa anv-bihan e dad ha Walter hini ur mignon bras d'e dad Walter Parr, a oa beleg hag en doa badezet anezhañ d'an 8 a viz Even 1902. Pevare mab Elias Disney ha Flora Call e oa. Ganet e oa en un tiegezh izelek, tri breur brasoc'h evitañ en devoa hag ur c'hoar daou vloaz yaouankoc'h evitañ. E-pad e grennardiezh ne rae nemet labourioù bihan a-hed an hañv hag un darempred bihanik e oa gant ar Chicago Art, met ne oa ket tonket tamm ebet d'ar vrud. Anvet e oa evel kenderc'her, sevener ha leurenner tresadennoù-bev evit arvesterien liesseurt-tre. Un den dedennet-tre gant e vicher, gouestlet en deus e vuhez d'e arvesterien ha d'e zudennoù ken disheñvel an eil d'egile. E penn ar firm etrevroadel Walt Disney Company edo. Krouet gantañ e 1923 ha chomet en e benn betek e varv, ez eas war-gresk an embregerezh betek dont da vezañ unan eus produerien filmoù pennañ. Eñ hag an dud a laboure gantañ o deus krouet ul lodenn vras eus tudennoù azeul bed an tresadennoù-bev. Unan anezho a zo soñjet evel un dudenn hag a skeudenn Walter Elias Disney en e berzh : Mickey Mouse. Laosket en deus ur vrud hag un azeulerezh eus e labour war e lerc'h ha c'hoazh war-lerc'h e varv e chom roue war rouantelezh an tresadennoù-bev. Bevet en deus Walt Disney diwar e entan, hag en deus lakaet anezhañ da grouiñ bedoù burzhudus gant o zudennoù ken ispisial, peadra da lakaat an holl da huñvreal.\nBugaleaj ha Krennardiezh[kemmañ | kemmañ ar vammenn]\nDeroù ar studioioù[kemmañ | kemmañ ar vammenn]\nAr vrud en he ferzh[kemmañ | kemmañ ar vammenn]\nWalt disney company[kemmañ | kemmañ ar vammenn]\nKrouet e oa bet ar Walt Disney Company e 1923, gant Walter Elias Disney hag unan eus e dri breur brasoc'h Roy Oliver. Er penn kentañ o devoa krouet ur studio produiñ filmoù: an Disney Brothers Studio, staliet e karrdi o eontr Robert. Produet o devoa e-pad 3 bloaz un nebeut rannoù eus ur rummad skinwel anvet Alice Comedies , a voe skignet er skinwel. N'eo nemet adalek 1929 ma vezas anvet ar studio : Walt Disney Productions, hag adalek 1986 : Walt Disney Company. Ar film hir kentañ a vezas kaset da benn adalek 1932 a oa Gwennerc'h hag ar seizh korrig. Tri bloaz e padas savidigezh ar film, hag a verkas penn kentañ brud ar studioioù Disney en o ferzh. War-lerc'h e voe kaset da benn ar filmoù Pinocchio ha Fantasia, hag a oa bet aozet evit advrudañ Mickey. Dre ma n'o devoa ket ar filmoù-se graet berzh e voa sevenet Dumboevit adtapout al live. Da heul etre 1950 ha 1953 e sevenas-eñ tri film, Cendrillon hag a blijas d'an holl, Alice e Bro ar Marvailhoù, hag a oa bet ur c'hwitadenn, ha Peter Pan a ziskoueze e oa gwellaet live labour an dresourien hag ar skipailh produiñ a-bezh. D'ar 17 a viz Gouere 1955 e oa bet digoret ar park Disneyland kentañ e Anaheim e California. Pa oa an embregerezh en e varr, e oa frouezhus ar mennozhioù nevez gant Walt Disney hag e skipailh; c'hoant o devoa kas an embregerezh d'ar pep gwellañ. Kalz a vennozhioù parkoù all a oa gante. Ar c'hoant a oa gant Walt Disney sevel unan bedel, met mervel a reas a-raok bezañ kaset da benn ar raktres hag en devoa frouezhet e-pad meur a vloavezh en e benn. Hiziv an deiz eo deuet Walt Disney Company an hini kentañ war marc'had an dudi kleweled er bed, hag ar parkoù a zo eus ar re ar muiañ gweladennet.\nSkeudenn Disney hiziv an deiz[kemmañ | kemmañ ar vammenn]\nFilmoù savet gant Walt Disney[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Walt_Disney&oldid=1891735 »\nKemmoù diwezhañ degaset d'ar bajenn-mañ d'an 9 Gen 2021, da 13:57.


Sizhun 2 2010\n© Bremaik 2010\nEvit resev kemenn Bremaik bep Lun, kasit ho chomlec'h da : bremaik@free.fr\nReferendom e Gwiana c'hall ha Martinik\nDec'h e oa bet kinniget da annezidi lodenn c'hall Gwiana hag enezenn ar Martinik votiñ evit kreskiñ emrenerezh o ziriadoù pe chom gant ar statud zo ganto c'hoazh, d.l.e departamantoù (ha rannvroioù) tramor. N'eo ket bet uhel-tre an niver a dud o vont da vouezhiañ en div vro: e-tro 48% eus an dud enskrivet e Gwiana hag e-tro 55,3% e Martinik. Aet eo ar brasañniver en un doare sklaer ha fraezh gant an "nann", gant 69,8% eus ar mouezhioù e Gwiana, ha gant 78,9% e Martinik. Aozet e oa bet ar votadegoù-se da heul an enkadenn armerzhel, sokial ha politikel c'hoarvezet bloaz zo, hag he doa lakaet Martinikiz, Gwianiz ha pobloù all tiriadoù tramor ar Stad c'hall da stourm evit goulenn groñs e vefe reizhet an traoù du-se. Divizet e oa bet neuze gant ar gouarnamant gall aozañ "kendivizoù meur". Disoc'h ar mouezhiadegoù-mañ zo bet degemeret mat gant ar gouarnamant gall a wel aze c'hoant tud Gwiana ha Martinik da virout liammoù start gant Pariz. Galvet o doa koulskoude kalz a zilennidi hag a strolladoù enno da votiñ "ya". A-benn ar 24 a viz Genver e vo pedet Martinikiz ha Gwianiz da votiñ adarre, evit ma rofent o ali war ar c'hinnig kendeuziñ ar c'huzulioù departamant ha rannvro.\nTabut en-dro diwar-benn ar produoù OGK\nSoñj hon eus e oa bet nac'het an aotreoù da sevel maiz MON 810, eus ti v/Monsanto, e 2008. Dre ma n'eo ket peurbadus an diviz, emaomp o c'hortoz ma vefe diskleriet daoust hag-eñ eo noazus pe get maiz Monsanto evit ar yec'hed. Kuzul Meur Teknologiezhioù ar Vuhez (HCB) an hini eo a zo e karg da reiñ e ali.\nD'ar 6 a viz Genver eo bet embannet ar rentañ-kont, e-lec'h ma skriv an HCB n'eus kavet road ebet a c'hellfe prouiñ eo fall ar MON 810 evit ar gwad pe al lounezh. Hervez France Nature Environnement, ne glot ket ar rentañ-kont-mañ gant skridoù enklaskerien an HCB. Gant ar re-se ez eus bet lâret dreist-holl n’eus ket a-walc'h a ditouroù diwar-benn an MON 810, nag evit prouiñ eo fall, nag evit prouiñ n'eo ket. Evit c'hoazh n'eo ket gouest Monsanto da reiñ an asurañs n'eo ket fall e broduoù evit ar yec'hed.\nUnan eus lodennoù dipitus an tabut-mañ eo e vez kaoz eus ar yec'hed, a ra aon d'ar bobl, met ne vez ket kaoz alies eus kudennoù diazez ar produoù OGK, evel ar fed ma lakont ur berc’henniezh war ar boudoù bev, hag ar fed ma c'hellont en em ledañ e pep lec'h, ha dre se, lakaat Monsanto da vezañ perc'henn war ar plant a zo er park e-lec'h emaint en em gavet dre zegouezh.\nStrollad ar Vro Bagan: "Divroañ"\nOberenn nevez Strollad ar Vro Bagan a denn d'an divroañ, gwelet eus Breizh. Kenderc'hel a ra ar strollad gant troiad ar pezh-c'hoari nevez dre ar vro. En 19vet kantved betek kreiz an 20vet e kuita leun a Vretoned o bro: n'eus ket labour a-walc'h. Mengleuzioù Trelaze (Añjev), Pariz, an Dordogn, Kebek, kornôg Kanada, New-York, Arc'hantina... N'o deus ket kavet bep tro an eürusted e oant o klask siwazh. Goude an eil brezel bed, e tistro lod en o bro, da vare o leve... Mare ar brezel en deus gwelet ivez Spagnoled pe Italianed o tegouezhout e Breizh. E fin an 20vet hag e penn-kentañ an 21vet kantved e weler ivez labourerien eus Mali, Afrikaned hag Aziiz o klask gounit o zamm bara, e Breizh, en Europa, kevandir ar re binvidik. Familhoù Tchetchened, Euskariz, a weler ivez o tegouezhout evit klask repu.\nAr Gelveneg: Sul 17 a viz Genver da 4e30 g.k. er sal CLC\nPlouvien: Sul 31 a viz Genver da 3e g.k. e sal ar gumun\nPlougastell: Sul 7 a viz C'hwevrer da 3e g.k. e sal ar c'hendalc'hioù\n...ha deiziadoù all e Breizh e-kerzh miz C'hwevrer ha miz Meurzh\nEvit gouzout hiroc'h : http://pagesperso-orange.fr/avb/\nKib Frañs: Plabenneg trec'h war Niça\nE Kervegen e c'hoarie, dec'h, skipailh mell-droad Plabenneg (Rummad "broadel" d.l.e. evel ur "rummad 3") ouzh hini Niça (R1) evit 32vedennoù Gourfenn Kib Frañs. 3000 den a oa deuet da welet ar c'hrogad daou war tachenn Kervegen, daoust d'an amzer yen-ki. Boulc'het mat e oa bet ar jeu evit paotred Niça koulskoude. D'an 13vet munutenn e oa bet tapet o foent kentañ (ha nemetañ a-benn ar fin...) ganto, a-drugarez da Rémy ha Sablé. Kalonek ha mennet eo chomet Plabennegiz daoust da bep tra: d'ar 45vet munutenn eo deuet a-benn Abiven da lakaat pal Plabenneg, gant sikour David, a lake ar Vretoned par da Niçiz. Dre faot David hag Abiven adarre, e oa bet strafuilhet Cid, en deus adkaset ar vell war-du pal e skipailh. Ar gward Ospina ne oa ket o c'hortoz seurt jestr ha setu tapet ur poent ouzhpenn gant skipailh Plabenneg (d'ar 45vet munutenn +2). En eil prantad e oa tamolodet c'hoarierien Niça war o lodenn eus an dachenn, reutaet dirak argad Plabennegiz. Ar re-mañ o deus profitet mat gant taolioù-kaer Créhin hag Abiven (d'an 71vet munutenn). Klasket en deus tuad Niça adtapout an taol d'an 90vet munutenn, gant Coulibaly, en aner.\nFrañs – 2009\nSeveniñ : Jan Kounen\nO wiskañ dilhad kañv emañ Coco Chanel (Anna Mouglalis) e 1920, o paouez koll he c’haredig, Boy Capel. Kinniget eo dezhi Igor Stravinsky (Mads Mikkelsen) da neuze. Skarzhet eo bet ar sonaozour eus e vro gant Dispac’h Rusia ha deuet eo da vevañ en dienez e Pariz. E barr he berzh emañ Mademoiselle d’ar c’houlz-se ha kinnig a ra da Igor kavout bod en he villa e Garches.\nGoude un azasadenn deuet mat a-walc’h diwar Beigbeder (99 francs, 2007) e stag Jan Kounen gant un istor karantez divoutin dre bersonelezh ramzel daou grouer meur eus deroù an 20vet kantved. Pegen birvidik e tlee bezañ froud ar garantez etre tud a seurt-se a soñjer e gwirionez. Feiz, ne zeu ket splann an dra-se en oberenn Kounen: muioc’h a builhentez, a gizidigezh hag a friantiz a c’hortozer digant darempred ur vaouez he deus dieubet korf ar merc’hed hag ur gour en deus digoret tachennoù nevez d’ar sonerezh. Re fur ha klasel e chom doare seveniñ Jan Kounen an taol-mañ.\nSonerezh ha levrioù\n13vet Festival Panoramas e Montroulez\nEtre ar 1añ hag ar 4 a viz Ebrel 2010\nGoude bezañ degemeret 8000 arvester er bloaz tremenet e fell da aozerien Panoramas tizhout 10 000 anezho er bloaz-mañ. Chañsoù zo e teufent a-benn, pa weler ar programm a zo bet kinniget n'eus ket pell zo. Sonerezh rock, elektro ha hip hop eo ar pezh a vo dreist-holl.\nD'ar 1añ a viz Ebrel e krogo an traoù gant ur pezh-c'hoari (L'empereur de Chine) e c'hoariva Montroulez.\nEmgav e park an diskouezadegoù kerkent hag an deiz war-lerc'h evit selaou sonerezh hip hop gant Wax Tailor, elektro-pop gant Flairs, rock gant Ghinzu ha The Wankin Noodles hag elektro gant Beat Torrent.\nEr memes sal e vo aozet nozvezh vras ar Sadorn, ma sono B Real (unan eus izili ar strollad rap Cypress Hill), sonerezh elektro gant Italianed The Bloody Beetroots ha gant Yksek hag ivez Renaissance Man, Naonediz Pony Pony Run Run ha re Sexy Sushi, Fortune, Brodinski ha DJ Pone (eus Birdy Nam Nam).\nEchuiñ a raio an traoù d'ar Sul 4 e klub Coatelan gant Zak Laughed, Tender Forever, Mikix the Cat, Elephanz ha Stereoheroes.\nTikidi etre 11 hag 50 euro (pass tri devezh).\nMuioc'h a bPanoramas :\nDivskouarn: kaout un tañva eus ar yezh gant ar re vihan\nEvit an eil bloavezh e kinnigo Divskouarn abadennoù "kaout un tañva d'ar brezhoneg gant ar re vihan". Er bloaz-mañ ez eus strolladoù bodet ingal e Lesneven hag e Lannuon. Pal an abadennoù-se zo kaout plijadur e brezhoneg gant ar re vihanañ, pe e vezer brezhoneger e-unan pe ne vezer ket. En em vodañ a ra familhoù gant o c'hrouadurioù en ul lec'h bennak. Un abadenn c'hoari, kanañ ha lenn a vez kaset war-raok neuze gant animatourien, a zo anezho tud bugale, ha tud a vicher war tachenn ar re vihan ivez. Dont a ra an dud asambles gant o bugale n'int ket 5 bloaz anezho c'hoazh.\nE magouri Lesneven an hini eo e c'hoarvez an traoù e Penn-ar-Bed evit poent, bep kentañ Sadorn ar miz, da 11e. Setu aze deiziadoù an tri miz da zont: d'ar 16 a viz Genver, 6 a viz C'hwevrer ha 6 a viz Meurzh. Evit abadennoù Lesneven e c'houlenner digant an dud emezelañ ouzh Divskouarn, 15€ ar bloavezh.\nE Lannuon e vez dalc'het an traoù er Greizenn Sevenadurel, a genaoz an abadennoù gant Divskouarn. Etre 10e hag 11e ez a an traoù en-dro. Gwelloc'h eo lakaat e anv en a-raok. Setu amañ an deiziadoù da zont: 23 a viz Genver, 6 a viz C'hwevrer ha 13 a viz Meurzh. Evit abadennoù Lannuon e c'houlenner digant an dud emezelañ ouzh ar Greizenn Sevenadurel, 12€ ar bloavezh.\nLesneven : 09 60 04 79 83 (Divskouarn)\nLannuon : 06 99 04 88 40 (Kreizenn Sevenadurel Lannuon)\nDeiziataer 2010, brezhoneg-tout!\nGoude ur bloavezh ehan en deus adembannet Pol Brezhoneg Skol an Emsav un deiziataer hollvrezhonek adarre evit 2010.\nAdkavet e vo ar stumm klasel a blije d’an dud. 17cm uhelder ha 9cm ledander, gant ar skrid a-led. Dindan ur golo plastik du ha gwenn e vo kavet an deiziataer, pevar liv penn-da-benn, hag en e gichen ur c’harnedig all hag a c’hallo bezañ miret a vloaz da vloaz, ennañ roll kumunioù Breizh.\nUr benveg talvoudus evit ober gant ar brezhoneg bemdez!\nKas ur chekenn 12€ da:\nSkol an Emsav, 25 straed Pierre Martin, 35000 Roazhon.\nEvit gouzout hiroc'h: 02 99 38 75 83 pe sae.bzh@wanadoo.fr\nLennit Bremañ Genver 2010 !\nDezrevell Goldstone, votadeg Katalonia diwar-benn an dizalc'hiezh, sinet Karta Ya d'ar brezhoneg gant Produet e Breizh, ar film Avatar... Kaoz zo eus an holl draoù-se hag eus traoù all c'hoazh e-barzh niverenn Bremañ miz Genver 2010.\nAn teuliad zo gouestlet er miz-mañ da Gendalc'h Kopenhagen. 193 Stad a oa bet bodet gant Aozadur ar Broadoù Unanet e Danmark e-kerzh miz Kerzu, evit kemer divizoù diwar-benn tommadur an hin. Un disoc'h dipitus zo bet evit kalz a dud dre ar bed. Cheñch an hin gant teknikoù nevez zo ur mennozh o tont war wel tamm-ha-tamm hag a zo kinniget en teuliad-mañ ivez.\nKendalc'het e vo er miz-mañ gant div bajennad ispisial, bet soñjet a-ratozh evit ar re zo o teskiñ brezhoneg: "Lennomp!". M’ho pez plijadurig o lenn Bremaik, plijadur ho po o lenn Bremañ, sur !\nEvit broudañ he lennerien da goumanantiñ e kinnig Bremañ un distaol dreistordinal betek ar 1añ a viz C'hwevrer 2010: 45€ evit ar c'houmanant-bloaz e-lec'h 50€! Ur follenn-goumanantiñ a c'heller kavout war lec'hienn www.breman.org. Ne chom nemet ur miz evit ober ho mad eus ar c’hinnig-se ! Hastit afo !\nBep miz, abaoe 1980, e kinnig ar gelaouenn Bremañ pennadoù brezhonek a bep seurt, diwar-benn Breizh hag ar bed, kinniget brav, e doare ur magazin.\nEmbannet gant Skol an Emsav (4,5€ an tamm)\nEvit gouzout hiroc'h : www.breman.org


(Adkaset eus Luc'hlenner)\nUr skanner, , a zo un drobarzhell c'horren hag a vez implijet da niverelaat an teulioù da lavaret eo da zielfennañ un teul d'e dreuzfeurmiñ en ur skeudenn baper pe en ur fichennaoueg skridtreter (roadennoù niverel). Evit ardivinkoù 'zo e vez kenstaget ar skanner enne evel el luc'heilerezioù niverel da skouer. Luget e vez ur skanner dizalc'h ouzh un urzhiataer peurliesañ.\n↑ Anvet ivez c'hwilerver pe luc'hlenner, pe niverelaer gant lod.\nAdtapet diwar « https://br.wikipedia.org/w/index.php?title=Skanner&oldid=1473195 »


Festival Mat Max\nAr skolajidi a-bezh a zo bet da arvestiñ ouzh ur sonadegig "prevez" e sal Max Jacob e penn-kentañ an abardaevezh. Mar plij ! ;) Ar strollad Modkozmik asambles gant Régis Huiban o deus kinniget deomp un nebeud tonioù. A-hed ar sizhun...\nUnan, daou, tri ... Boum!!!\nDañset ha dañset hon eus c'hoazh dec'h da noz e-kerzh ar boum. Macarena, dañsoù eus ar c'hiz ha ... "Cercle circassien"! Skolajidi zo o deus ijinet ur gorollerezh. Hag ar gasourien ivez o deus dañset Evit ul lodenn eus an diabarzhidi...\nUr genstrivadeg pokemon a zo bet lañset digwener tremenet. An holl dud a c'helle kemer perzh. Betek dec'h o doa evit kas d'ar vuhez-skol tresadenn ul loen faltaziek ijinet ganto. Prizioù a zo bet roet ar mintin-mañ d'an tresadennoù...


Merc'hed Ahez hag Alvan : n'eo ket ganet diwar netra !\nEurovision : ken aes ha tra evit an driad merc'hed !\nPublié le 9/03/22 10:08 -- mis à jour le 09/03/22 10:08\nMerc'hed an Eurovision pa oant e skolaj Diwan Kemper :\nRéalisation : tvbk -fea\nMerc'hed ampart war ar c'han, graet ganto da 22 vloaz, meur a gan ar bobl, meur a festoù-noz e pep lec'h er vro, stajoù kan forzh pegement, stummadurioù gant Louise Ebrel, Rozenn Taleg, ha kement-zo tout e Breizh !\nAn teir, Eben, Ahes... Ar merc'hed a gan e kan ha diskan abaoe pell. Kanet o doa gant o skolaerien Loig Jade e Ploeur evit Enora, Gwenole Larvol e Douarnenez evit Marine, ha gant skolarien ha kanerien bro Dreger evit Sterenn D. Gant Sterenn G., kejet he doa ouzh Marine hag Enora pa oa e skolaj Diwan Kemper. O kemer perzh e kleub kan ha diskan e-pad pevar bloaz, etre kreisteiz ha div eur, e teue tud evel Louise Ebrel, Gi Penseg, Anne-Marie Colomer... Hag e veze prientet pep bloaz kan ar bobl bro Gerne. Meur a wech int bet trec'h, gant sonennoù bro Gerne.\nHag erruet an teir e lise, setu Sterenn o kanañ gant Marine, o kregiñs tajoù kan ha diskan e Poullaouen, oc'h ober anaoudegezh gant Annie Ebrel, Rozenn Taleg...\nHa kroget an avañtur war leurennoù brasoc'h evel hini Gouel ar Gelted, div wech, asambles gant Jonathan Dour, hag e strollad. Ha dao, da vro Skos evit kanañ asambles gant kanerezed yaouank brudet tramor.\nMet n'eo ket tout ! Piv en doa kompozet hag enrollet sonenn ar Redadeg, ar rumba, a lak pep hini da redek gant plijadur ? Ar merc'hed, gant ur ganerez eus Douarnenez bet e Diwan ivez.\nHa setu, daouzeg vloaz goude, ar merc'hed yaouank oc'h enoriñ Louise Ebrel e Kastelnevez ar Faou (sellit ouzh ar video dindan), a yelo da Durin, gant 180 milion a dud o sellout outo, o kas ar brezhoneg war al leurenn 26 vloaz goude Dan ar Braz.\nGwregoulerezed, stourmerezed evit ar brezhoneg hag ar repuidi, anat, ne ra 'met kregiñ evit merc'hed kool, gant ur sevenadur don e bed ar c'han e Breizh hag ar c'hoant da lakaat anezhañ war hentoù nevez.\nGourc'hemennoù d'ar skipailh, ha bec'h d'al labour, Jakobined brein o klemmichat n'o deus ket da lakaat skoilhoù war o hent, ken simpl ha tra.\nPa vez ar spered krouiñ, an intrudu, ar fent, an doujañs ouzh ar re o doa treuskaset teñzor ar yezh hag ar sevenadur Breizh dezho, ne c'hell mann ebet mirout outo da genderc'hel gant o raktresoù ken brav !\nRet eo da diorren hentennoù divyezheg dre-oll ha ive skolioù Diwan e-pep lec'h evit profan danvezioù a gelenn evit hor pugale . setu perak , ni a zle da souten ar re a gra strivoù abaoe degadoù bloa ...\nRein a reomp arc'hant evit kenderc'hel raktresoù nevez evel hini e bro -Dreger e Peroz-Gireg " Ar Genkiz" graet gant Diwan , setu un intrudu dedennus-kenan .Gwelit kelaouennoù e-barzh kazetenn "Ya" niverenn 874 evit skoazellan ar poellgor eno !\nNous avons besoin surtout, d'avocats et de juristes! Et d'une chaîne TV "bretonne"!


Buhez ar Zent. pages 117, 118. Encyclopédie Marikavel.\npages 117, 118\nGwerc'hez (480 - 543)\nSantez Skolastika a oa c'hoar da zant Beneat. Ganet e oant er mêmes devez hag en em garet a rent evel m'en em gar alïes ar vugale gevel. Pa zavas he breur Urz Leaned Mene-Kasin, hi, e kichen, a zavas ive eun Urz Leanezed.\nSkolastika ha Beneat, adalek neuze, n'en em welent nemet eur wech ar bla, en eun tiegez hag a oa hanter-hent etre an daou vanati, hag e komzent eno eus an doareou gwellan da gerner evit en em zantelât.\nD'ar 6 a viz c'houevrer 543, Beneat a ziskennas eus e vene gant e venec'h a veze bepred ouz e heul. Skolastika, gant eun nebeut leanezed, a deuas eus he zu, hag ar breur hag ar c'hoar a 'n em welas, evel ma rent er blaveziou tremenet. En dro-man, koulskoude, elec'h komz eus an doareou gwellan d'en em zantelât, ne oe ken kôz gante nemet eus dudiou ar baradoz. Pa ve eur men, bet strinket en êr, o kouezan, seul ma tosta ouz an douar ha seul buhannoc'h e kouez; evelse, Skolastika, seul tostoc'h ma kave ' oa eviti an devez da vont daved Doue, ha seul-vuioc'h a c'hoant he devoa da glevet Beneat o komz anezan.\nPa deuas an abarde, ar re oa gante a reas d'eze kemer eun tammik pred, hag ar zantez a lavaras d'he breur :\n- En han' Doue, chom ganin en noz a zeu, ma c'hellfomp komz eus e c'hloar, ac'han da c'houlou-de.\n- Petra c'houlennez aze ? eme Veneat, ken ter ha tra; gouzout a rez awalc'h n'hallan ket tremen an noz er-mêz eus ma feniti !\nAn oabl a oa dizolo, tamm koumoul ebet ne nije drezan. Skolaslika, o klevet komzou he breur, a groazias he daou zorn war an dôl, a zoublas he fenn da bedi, an daerou en he daoulagad. Pa zavas diouz he feden, al luc'hed a lintre, ar c'hurun a strake hag an dour-bil a goueze kement, ma n'hallas na Beneat nag e venec'h lakat o fenn er-mêz.\n- Doue r'ho pardono, Skolastika, eme he breur, daoust d'ar pez ho peus grêt !\n- Pedet am eus ac'hanoc'h, emezi, ha n'eo ket bet mat d'ac'h selaou ma feden; en em droet am eus warzu Jezuz-Krist hag an eus selaouet ac'hanon. Et d'ar gêr breman, mar gallet.\nNe oa ket bet falvezet gantan chom dre gaer, red e oe d'ezan chom dre heg. Sant Gregor a lavar d'imp e reas Doue kentoc'h diouz ar c'hoar evit diouz ar breur, abalamour ar c'hoar eo he devoa pedet gant muian a garante, ha dirak Doue, seul-vui ver karantezus ha seul-vui e ver galloudus.\nAn de war-lerc'h, ar barr-amzer fall a oa paouezet, hag en em dennjont pep-hini d'e gêr; mes tri devez goude, Beneat a welas ene e c'hoar, dindan furm eur goulm, o sevel en barr an nenv.\nEn em deuler a reas d'an daoulin, da veuli Doue eus e drugare en kenver e c'hoar, hag o vezan roët da anaout he maro d'e venec'h, e tigemennas d'eze kerc'hât he c'horf hag e zebelian er be a oa toullet evitan. Hen e-unan ne vevas nemet daou-ugent devez goude, hag evelse, ar breur hag ar c'hoar, a oa bet epad o bue o sperejou unanet ken-koulz en Doue, ne oe ket dispartiet o c'horfou, kennebeut, gant ar maro.\nKarante ar Vugale etreze\nDoue an eus krouet an den evit karet, ha n'eus netra ken talvoudek d'an den evel bezan karet. Etrezek hon zad hag hon mamm eo e ligor ar c'hentan bleuniou karante a ziwan en hon c'halon, hag ar garante-ze a zank ken dôn he griziou, ma n'hallo biken netra dont a benn d'he diframman.\nAn tad hag ar vamm a gavomp soublet war hon c'havel eo o deve merkou kentan bon zeneredigez. Ma'n eus Doue roët d'imp breudeur ha c'hoarezed, an eil plas a zo d'eze en hon c'halon. An natur hen\ngoulenn, ha Doue hen goulenn ive, rak ma 'n eus gourc'hemennet d'imp karet an dud holl, zoken, hon enebourien, n'eus ket gourc'hemennet d'imp o c'haret kement ha kement; hag hen e-unan, epad ar blaveziou a dremenas war an douar, e oa darn, evel e Vamm, an Itron-Varia, sant Yan ha santez Mari-Madalen, hag a oa tostoc'h d'e galon evit darn-all.\nAr breudeur hag ar c'hoarezed ne dlefe bezan netra goest, da lakat yenien da badout etreze. Ha koulskoude, siouaz, n'eo ket evelse-e c'hoarvez ! Alïes, an tad hag ar vamm o deve ar rann-galon, arôk diskenn er be, da welet o bugale o koll o danve, o amzer hag o zilvidigez en breujou, a dremenfe buhan awalc'h alïes, panevet m'en em gav tud-all d'en em veskan er pez na zell ket oute, hag elec'h lazan an tan, ne reont, dre o c'homzou, nemet e c'houezan gwasoc'h-gwaz.\nTud evelse zo mllliget gant Doue, rak piou a dle en em glevet war an douar-man, ma n'eo ket ar re a zo liammou ar gwad o skoulman aneze an eil ouz egile ?


DegemerStalLevrioùLevrioù 6-10 vloazYaouankiz Koantig\nHome / Levrioù / Levrioù 6-10 vloaz / Yaouankiz Koantig\nUr yourc’hez vihan eo Koantig, o chom gant he mamm hag he breur, aon ganti tostaat pouzh ti an dud, ar re o deus lazhet he zad. Hag hi d’ober anaoudegezh gant ur plac’hig, evel er « Priñs bihan », hag ivez gant ar garantez ha da guitaat he familh.\nYaouankiz Koantig quantity\nISBN: 9782-86824-207-5 Rummadoù : Levrioù 6-10 vloaz, Priz ar Vugale Product ID: 1327\nGanet eo Mai EWEN e Skaer (29). Goude bezañ labouret evit an Deskadurezh Stad hag e-giz koñversatez emañ-hi war he leve bremañ. Divyezhek a-vihanik eo, met kroget e oa da zeskiñ brezhoneg skrivet e 73-74. Un nebeud bloavezhioù diwezhatoc’h e skrive he danevelloù ha barzhonegoù kentañ. Adalek 1986 he deus embannet 3 levr gant Emgleo Breiz ha goude un troc’h hir a-walc’h (tost dek vloaz) he deus kroget da embann levrioù en-dro, e-ti Keit Vimp Bev (Priz ar Vugale ha Priz ar Yaouankiz).\n2013, dastumad Priz ar Vugale, 36 p., ment 105×150 mm\nRoit an ali kentañ war “Yaouankiz Koantig” Cancel reply


Emgann Badon - Wikipedia\nStlapet Kaledvoulc'h en dour\ngant Sir Bedivere \netre 493 ha 516\nArzhur Aelle Suseks\nArgadenn gant Arzhur hag e varc'heien e-pad Emgann Badon. Skeudenn eus al levr Idylls of the King, 1898.\nEmgann Badon, Cad Mynydd Baddon e kembraeg, Bellum in Mons Badonicus e latin, a voe unan eus an emgannoù, en Enez Vreizh, etre 493 ha 516, ma voe trec'h arme ar Vrezhoned, renet gant ar roue Arzhur hervez ar vojenn, war an Angled hag ar Saksoned da goulz aloubidigezh Enez Vreizh er VIvet kantved.\nEvel al lodenn vuiañ eus darvoudoù ar maread-se n'anavezer nemet nebeut a draoù diwar e benn. Ar ger a implij Gweltaz da gomz a-zivout an emgann, obsessỉo "kaeladur", a zamveneg e voe ur seziz kentoc'h eget ur gwir emgann. N'anavezer ket kennebeut, en un doare sur, piv e oa pennoù an div lu na pelec'h e stourmjont. An Annales Cambriae a embann e oa "Arzhur" e penn ar Vrezhoned met, daoust ma'z eo istorel an dud arall a venegont, an dra-se ne dalvez ket ne oa ket bet an Arzhur-se un den mojennek a vefe bet lakaet war e gont kurioù ur penn-brezel disoñjet.\n1 An andonioù\n2 Lec'h an emgann\n3 Amzeriad an emgann\n3.1 Testeni Buhezioù ar Sent\n4 Pennoù an armeoù\n5 Efed an Emgann\nAn andonioù[kemmañ | kemmañ ar vammenn]\nDre ziv andon distag ez anavezer emgann Badon, ar pezh a ziskouez n'eo ket mojennel an emgann :\nGweltaz a veneg anezhañ en e De Excidio et Conquestu Britanniae ma skriv o defe gounezet ar Vrezhoned un maread hir a beoc'h ; hervezañ e vefe c'hoarvezet en deiz ma oa bet ganet, 44 bloaz kentoc'h eta ;\nBeda, a implije oberenn Gweltaz, a skriv e c'hoarvezas an emgann 44 bloaz goude donedigezh ar Saozon e Preden avat, ha n'eo ket sur pe eilstumm eo an hini mat ; koshoc'h eget an hini a zo en hor c'herz eo an dornskrid a rae Beda gantañ, met kement-se ne dalvez ket e oa fiziusoc'h.\nEn Annales Cambriae eo meneget emgann Badon evel-hen :\n« 516 : en Emgann Badon e tougas Arzhur kroaz hon Aotrou war e zivskoaz e-pad tri devezh ha teir nozvezh ha trec'h a voe ar Vrezhoned. »\n(Bellum Badonis in quo Arthur portuait crucem Domini nostri Iesu Christi tribus diebus et tribus noctibus in humeros suos et Brittones uictores fuerunt.)\nAn darn vrasañ eus ar glaskourien a gred ez eo "divskoaz" ur fazi hag eo ret lenn "skoed" en e lec'h. Daveiñ a rafe an destenn d'ur groaz livet war skoed Arzhur. Ur penn-brezel kristen a stourme ouzh enebourien bagan a vefe bet anezhañ.\nAn Historia Britonum skrivet gant Nennius war-dro 820 a gomz eus emgann Badon ivez, met dre ma oa bet skrivet diwezhat ne c'haller ket fiziout ennañ kement hag e Gweltaz pe en Annales Cambriae. Hervezañ e vefe bet c'hoarvezet emgann Badon e-kichen un dorgenn hag e vefe bet lazhet 960 a dud gant Arzhur e-unan.\nOuzhpenn-se ez eo meneget an emgann en ur varzhoneg kembraek skrivet gant Taliesin (c. 534 – c. 599). Hervezañ e vefe bet Arzhur e penn ar Vrezhoned.\nLec'h an emgann[kemmañ | kemmañ ar vammenn]\nMut ez eo an andonioù diwar-benn lec'hiadur emgann Badon. Meur a vartezeadenn zo bet kinniget gant ar glaskourien, avat :\nKreñvlec'h Badbury en Dorset, e kroaz-hent etre daou hent roman ;\nCaer Baddan a voe kinniget gant Jafrez Menoe met n'eo ket ken degemeret hiziv rak n'eus torgenn ebet eno ; ouzhpenn-se ez eo gant ar Saozon e voe graet "Baþon", "Baðon", "Baðanceaster" eus al lec'h-se ; Aquae Sulis e oa an anv latin ; germanek eo an anv "Bath" ; marteze e teufe "Caer Baddan" eus ur ger predenek kozh treuzkomprenet gant ar Saozon ;]]\nBuxton en Derbyshire, Aquae Arnemetiae ar Romaned, o devoa staliet ur gêr-gourounk eno ;\nLiddington er Wiltshire, ur c'hreñvlec'h hen ;\nSolsbury Hill, Batheaston, Somerset, nepell diouzh Caer Baddan ;\nDroitwich Spa, Worcestershire, a veze Salinae da amzer ar Romaned.\nE Burzhudoù Preden eo meneget un andon domm hag a vefe lec'hiet e-kichen "kouronkoù Badon" (in quo balnea sunt Badonis). N'eo ket gwall sklaer ar skrid, met seblantout a ra emañ ar c'houronkoù-mañ e-kichen un andon holenek lec'hiet e bro an Hwicce ha pell a-walc'h eus ar mor. Kement-se a zamveneg e c'hoarvezas Emgann Badon e-kichen Droitwich Spa, ma kaver andonioù holenek hag a voe e rouantelezh an Hwicce. Ouzhpenn-se, ur spisc'her e dornskrid De Excidio Britanniae e Cambridge a laka an emgann e-kichen genou ae stêr Hafren (que prope ostium Sabrinum), ar pezh a c'hellfe klotañ ouzh Droitwich Spa.\nKantvedoù goude an darvoudoù e voe skrivet an testennoù avat, ha marteze e oa bet disoñjet dija lec'hiadur resis an emgann.\nAmzeriad an emgann[kemmañ | kemmañ ar vammenn]\nHervez Gweltaz en De Excidio Britanniae e c'hoarvezas emgann Badon 44 bloaz kent an amzeriad ma skrive :\nad annum obsessionis Badonici montis ... quique quadragesimus quartus ut novi orditur annus mense iam uno emenso qui et meae nativitatis est.\nGouzout a reer e oa bev c'hoazh Maelgwn Gwynedd, marvet e 547 pe 549, pa skrivas Gweltaz, ar pezh a zamveneg e c'heller lec'hiañ amzeriad an emgann etre 503 ha 505.\nHervez Beda avat, hag a implije un dornskrid koshoc'h eus De Excidio Britanniae, e c'hoarvezas 44 bloavezh goude donedigezh ar Saozon (447 pe 449). An dra-se a lakafe amzeriad an emgann da 491 pe 493.\nHervez an Annales Cambriae eo 516 amzeriad an emgann met dre ma implijont un daolenn-bask evit an amzeriadoù war-lerc'h 525, n'int ket ken fizius evit ar skridoù arall. Ret eo dezho notenniñ e venegont unan eus emgannoù arall Arzhur, hini Camlann e 537. Mar lakaer Emgann Badon e 503 pe 493 e vefe ret dezho martezeañ en doa renet Arzhur etre 34 ha 40 bloaz, ar pezh a zo hir evit ar maread-se.\nTesteni Buhezioù ar Sent[kemmañ | kemmañ ar vammenn]\nNe ra ket anv Buhezioù ar Sent eus Emgann Badon, met disklêriadurioù a-zivout buhez Gweltaz a roont. En XIvet kantved e voent skrivet, ha faltazius eo kalz eus an darvoudoù a zeskrivont. Hervez un nebeud klaskourien avat ne oa abeg ebet evit o skrivagnerien da falsañ an amzeriadoù. Ouzhpenn-se, dizalc'h an eil re diouzh ar re all eo ar Buhezioù hag a veneg Gweltaz, pa'z implijont dielloù eus manatioù disheñvel.\nHervez Buhezioù ar sent Dewi, Kadog ha Gweltaz e weladennas hennezh Abati Hendy-gwyn ar Daf (Whitland Abbey) e 527 pe 528, hag e oa a-enep anvidigezh Dewi da abad abalamour ma oa re yaouank. Hervez buhezskrid Dewi gant Rhygyfarch ap Sulien e oa bet ar sant studier Sant Pol Leon e-pad dek bloavezh. An dra-se a zamveneg e oa bet ganet war-dro 514. Rhygyfarch a skriv ivez e prezegas Gweltaz da vamm Dewi pa oa brazez anezhañ. Ma oa kozh a-walc'h Gweltaz da brezeg e 514 diwirheñvel eo abalamour ma oa ganet kent 498.\nPennoù an armeoù[kemmañ | kemmañ ar vammenn]\nHervez an Annales Cambriae e oa "Arzhur" a oa e penn ar Vrezhoned. N'haller ket fiziañ kalz en Annales kent 525 met meneget eo an anv en un arroudenn diwezhatoc'h. Un enskrivadur kavet e Tintagel en deus diskouezet e oa bet ur penn-brezel brezhon en anv-se hag a oa oberiant er vro ma c'hoarvezas an emgann, war a seblant.\nUr varzhoneg bet skrivet diwezhatoc'h gant Taliesin a ra meneg eus Arzhur ivez. Marteze avat ez eus eus Arzhur un dudenn lieselfennek a oa bet lakaet war e gont kurioù meur a zen, en o zouez :\nur penn-brezel eus ar Vvet kantved ;\nan ofiser roman Lucius Artorius Castus ;\ntierned vrezhon evel Riothamus, Ambrosius Aurelianus, Owain Ddantgwyn, Athrwys ap Meurig.\nN'eo meneget anv rener ar Saozon gant testenn ebet, met Aelle Sussex (ar bretwealda kentañ, hervez Beda) eo an hini nemetañ hag a oa oberiant en amzer an emgann el lodenn eus ar vro ma seblant bezañ c'hoarvezet. Hervez un nebeud klaskerien e c'hellfe ivez bezañ bet penn ar Saozon, met ne grogas da ren war Wessex nemet e 519.\nN'eo ket sur istoregezh Aelle avat, ha marteze e oa enebour "Arzhur" ur penn-brezel Angl-ha-saoz arall a chomo e anv dianav deomp da viken.\nEfed an Emgann[kemmañ | kemmañ ar vammenn]\nPetra bennak ma n'eo ket sur amzeriad an emgann ez eo sklaer e harzas araokadenn ar Saozon evit un hir a amzer. Gweltaz a skriv en doa roet ar peoc'h d'ar Vrezhoned betek e amzer. N'haller ket fiziout atav e Gweltaz, hag ur brezegenn eo e levr kentoc'h eget labour un istorour, met ne vije ket bet roet kred d'ar pezh a lavare mar bije bet Preden gwasket gant argasadennoù ar Saozon. Ouzhpenn-se, tra ma ne gomz ket ar c'hronik angl-ha-saoz eus an emgann peogwir e oa bet diazezet war varzhonegoù harozek moarvat, ez eus un troc'h a hogozik 70 bloavezh etre an daou vretwealda kentañ. Hervez Procopius ez eas strolladoù Saozon kuit eus an enez abalamour ma oa re boblet o zachennadoù. An dra-se a seblant diskouez e voe dalc'het ar Saozon e tachennoù strizh e-pad an amzer-se.\nAn henoniezh a zamveneg e oa bet dilezet kêriadennoù saoz war harzoù ar rouantelezhioù brezhon, ha takadoù brezhon bras a zalc'he e reter ha su an enez betek hanterenn gentañ ar VIvet kantved d'an nebeutañ.\n↑ Thomas Malory, Le Morte d'Arthur, levrenn XXI, pennad V.\nAdtapet diwar « https://br.wikipedia.org/w/index.php?title=Emgann_Badon&oldid=1836745 »\nKemmoù diwezhañ degaset d'ar bajenn-mañ d'an 21 Mae 2019, da 14:17.


Ur galvezoniezh (pe teknologiezh) rouedad anavezet hag implijet-tre eo Ethernet diazezet war un dopologiezh e bus.\n2 Rannañ ur bus Ethernet\n3 Rouedad CSMA\n4 Ar skoroù treuzkas arveret evit Ethernet\nIjinet e oa bet ar reizhiad Ethernet er bloavezhioù 70 e kreizenn imbourc'h ar c'hevredad Xerox e Palo Alto. Da c'houde, ar c'hevredadoù DEC (Digital Equipment Corporation) Intel ha Xerox a oa en em geneilet da ginig ur skoueriegezh anvet Ethernet DIX (teir lizherenn gentañ anvioù ar c'hevredadoù). Bremañ an IEEE 'ni eo e vez graet gantañ war-dro skoueriekaat Ethernet.\nAr galvezoniezh orin e veze graet ganti gant ur fun gevahel unel nemetken anvet "éther" kennasket outi lies urzhiataerioù ha trobarzhelloù. Graet e vez ivez gant an termen "krennenn" da envel ar fun gevahel. Bevennet eo ur grennenn Ethernet da 500 metr hag un disrannadur izek a 3 metr a zo ret gant ar skoueriegezh etre pep kennaskadur.\nRannañ ur bus EthernetAozañ\nDespizet eo e munudoù gant ar reolad Ethernet ment an iriennoù a c'hell an urzhiataerioù ec'hodiñ (skignañ) war ar fun, hogen ivez live an tredanvarr hag an hentenn arveret da c'houluzañ ("modulation") un arhent.\nPa vez arveret gant Ethernet un dopologiezh e bus, e vez rediet gantañ d'an urzhiataerioù da rannañ an haeziñ d'ur skor treuzkas unel. An ec'hoder (ar c'haser) a dreuzkas un arhent a vez oc'h en em skignañ d'an daou du betek pennoù ar fun. An arhent a vez oc'h en em skignañ adalek an urzhiataer kaser betek daou benn ar fun rannet.\nAr rannañ e kemperzh ("in context") an teknologiezhioù rouedadoù load (lec'hel) n'eo ket skignañ diaser (war an dro) lies iriennoù gant ar fun hogen eo kentoc'h e vez roet d'an urzhiataer kaser ar gwir da berc'hennañ ar fun evitañ e-unan da dreuzkas e iriennoù pa vez red d'an urzhiataerioù all gortoz. Pa vez peurgraet an treuzkas gant un urzhiataer e c'hell unan all perc'hennañ d'e dro ar fun d'ober ganti.\nEr wikefre implijet da genurzhiañ an treuzkas eo e vez kavet doare dedennusañ Ethernet. N'en deus ket ur rouedad Ethernet un trevnad kreizennet oc'h aotren da bep urzhiataer da dreuzkas a bep eil gant ar fun rannet. Er c'hontrol e vez an holl urzhiataerioù kennasket o kemer perzh d'ur wikefre kenurzhiañ dasparzhet anvet CSMA (Carrier Sense Multiple Access).\nAr wikefre-mañ e vez dinoet (detektet) oberiantiz tredan ar fun ganti da zidermenañ stad houmañ. Pa ne vez ket dreuzkas ne vez ket arhentoù tredan war ar fun. Hogen pa vez o treuzkas un irienn, an ec'hoder a dreuzkas war an dro arhentoù tredan implijet da vonegañ an elfennoù daouredel. Daoust dezhe bezañ disheñvel diouzh ar gwagennoù douger arveret da dreuzkas arhentoù e vez graet evelkent "douger" anezhe. O wiriañ bezañs un douger un urzhiataer a c'hell didermenañ hag eo dieub ar fun pe get. Ma n'eus ket, e c'hell neuze ec'hodiñ an irienn anez-se e ranko gortoz pelloc'h. Anvet e vez ar galvezouriezh-se "Carrier Sense".\nAr skoroù treuzkas arveret evit EthernetAozañ\nFun kevahel 10Base2 :\nDa lakaat e pleustr ur rouedad Ethernet e c'heller ober gant funiegezh kevahel. Pep kartenn rouedad a rank neuze bezañ luget ouzh ar rouedad gant ul lugell BNC e "T". Ha pep ardivink a zo kennasket an eil ouzh egile gant ur fun gevahel. Ar reizhiad-se funiegezh a vez arveret gantañ aveadoù gourfennañ ("stouvoù") lakaet e pennoù ar fun da herzel ouzh an arhentoù "d'adlammat" ennañ. Un dopologiezh alvezel e bus e vez stummet gant ar seurt teknologiezh.\nReolad Ethernet 10Base2 :\n> 10Base2 (10Mbde ; treuzkas dre "bann diazez" enbonegañ "Manchester")\n> Hirder uc'heg ur grennenn : 185 metr\n> Digresk : 8,5 dB dre 185 m evit 10Mbde\n> 30 hanva ("station") uc'hek ; esaou > pe = 0,5 m\n> Gourfennañ : 50 ohm gant stevoù\n> topologiezh alvezel ha mezoniel e bus\nFun reoù gwedennet 10BaseT :\nGalloud a reer trevnañ ur rouedad Ethernet gant ur funiegezh re wedennet ivez, pezh a vez graet peurvuiañ bremañ. Ar bennaenn implijet gant an deknologiezh-se a zo al liesplezhañ ("multiplexing") kennaskadurioù oc'h ober gant un ardivink arbennik ec'h implijer evel poent kreiz ar rouedad. "Hub Ethernet" pe tolper e vez anvet seurt ardivink. Hervez un dopologiezh vezoniel e bus e vez frammet ur seurt rouedad hogen un dopologiezh alvezel e steredenn.\nEr galvezoniezh-se e vez pep ardivink kennasket ouzh ar rouedad o kaout ur c'hennaskadur dediet war an tolper. D'hen ober e reer gant funioù re wedennet lugelloù RJ45 e pennoù anezhe da gennaskañ pep urzhiataer pe drobarzhell ouzh an tolper.\nParzhioù elektronek an tolper e vez darvanet ("simulation") gante ur fun alvezel (bus) en doare ma vez an trevnad a-bezh o vont en dro evel ur rouedad Ethernet reizh.\nReolad Ethernet 10BaseT :\n> 10BaseT (10Mbde ; treuzkas dre "bann diazez" enbonegañ "Manchester" ; Twisted Pair - reoù gwedennet - UTP 2 pe 4 re)\n> Lugañ gant kennaskerioù RJ45 d'un tolper ; hirder uc'hek : 100 metr evit ur skourr\n> 30 hanva uc'hek\n> Topologiezh alvezel e steredenn ; topologiezh mezoniel e bus\n> Digresk uc'hek : 11,5 dB dre 100 metr evit 10Mbde\nBremañ e vez graet gant rouedadoù Ethernet 100 Base T eleze rouedadoù a arc'hwel da 100 Mbde. Peurvuiañ e vez gouest ar c'hartennoù rouedad d'arc'hwelañ gant an tizh-se. Diuzañ a reont ent emgefreek an tizh d'ober gantañ war ar rouedad (10 pe 100 Mbde) pa vez lakaet an arventenn "tizh kehentiñ" da "ent emgefreek" (auto). Tri dibarzh 'zo evit an Ethernet 100BaseT :\n> Ethernet 100 Base T4 gant skoroù re wedennet rummad 3,4 pe 5\n> Ethernet 100 Base TX gant skoroù re wedennet rummad 5 hogen e c'hell mont en dro e mod daouank diaser ha betek 200 Mbde ma c'hellje an trevnad ober gant un hevelep tizh\n> Ethernet 100 Base FX gant al luc'hedañv da dreuzkas ar stlennoù\nFast Ethernet e vez graet eus Ethernet 100 Base xx.\nAdtapet diwar « https://br.wikipedia.org/w/index.php?title=Ethernet&oldid=1638244 »\nDernière modification le 16 Ebr 2015, à 12:56\nKemmoù diwezhañ degaset d'ar bajenn-mañ d'an 16 Ebr 2015, da 12:56.